title: Antero Suonio

text: Muusikon uransa Suonio aloitti ravintolalaulajana ja -pianistina Helsingissä ja muissa suomalaisissa kaupungeissa. Suomalaisessa Oopperassa hän aloitti 19. tammikuuta 1919. Talvella 1924 hän toimi Kansan Näyttämön operettikapellimestarina. Suonio johti tilapäisesti operetteja myös muissa teattereissa. Vuonna 1925 hän vieraili oopperalaulajana Suomen Kansallisteatterissa Tonion osassa kappaleessa "Rykmentin tytär". Seuraavana vuonna hän antoi tilauksesta suuren ulkoilmakonsertin Göteborgissa. Vuonna 1927 hänet kiinnitettiin ohjaajaksi ja laulajaksi Suomalaiseen Oopperaan. Niin ikään 1927 hänelle tarjottiin kahden vuoden laulajasopimusta Schwerinin Oopperaan Pohjois-Saksassa. Samana vuonna hän teki vierailun kyseiseen oopperaan. Kesällä 1928 Suonio teki 75 konsertin kiertueen Suomessa. Vuonna 1930 hän vieraili Tallinnan Estonia Oopperassa sekä Berliinin Sinfoniaorkesterin solistina. Hän esitti ensi kerran saksaksi Jean Sibeliuksen balladin "Koskenlaskijan morsiamet". Edelleen vuonna 1930 Suonio sai kolme sopimustarjousta. Häntä kosittiin Bielefeldin ja Kielin oopperoihin sekä johtajaksi New Yorkin suomalaiseen teatteriin.


title: Antero Suonio

text: Suonion työmoraali huoletti Suomalaisen Oopperan johtajaa Edvard Fazeria. Hän kirjoitti Väinö Solalle keväällä 1929: "Olen kaivannut Sinua kovin ja valittanut poissaoloasi. 'Die zwei Brüder da', niinkuin Mikorey heitä, tenoreitamme nimitti, ovat olleet mahdottomia. Mitään ei ole valmiina, velvollisuudentuntoa ei rahtuakaan, yökaudet vain ryypätään." Fazerin mainitsemat kaksi "veljestä" eli zwei Brüder olivat Antero Suonio ja Alexis af Enehjelm.


title: Antero Suonio

text: Antero Suonion oopperaosia olivat muun muassa Tamino ("Taikahuilu"), Don José ("Carmen"), Antti ("Pohjalaisia") ja Eisenstein ("Lepakko"). Giacomo Puccinin oopperassa "Turandot" marraskuussa 1929 Suonio oli Pang ilakoivassa ministeritriossa Ping, Pang ja Pong. Teoksessa "Keltainen prinssi" hän lauloi nimiroolin. Suonio ohjasi lukuisia oopperateoksia, kuten "Lakmé", "Lonjumeaun posteljooni", "Rykmentin tytär", "Ryöstö seraljista" ja "La Traviata".


title: Antero Suonio

text: Näyttelijänuransa Antero Suonio aloitti Suomen Kansallisteatterissa iltanäyttelijänä. Hänen ohjauksiinsa lukeutuu muun muassa "Niskavuoren leipä" Viipurin Kaupunginteatterissa keväällä 1939. Hänen sisarensa Martta Suonio tulkitsi näytelmässä Loviisaa.


title: Antero Suonio

text: Suonio näytteli myös muutamassa elokuvassa. Vuonna 1923 hänellä oli Iivarin osa Erkki Karun mykkäfilmissä "Nummisuutarit". Vuonna 1940 hän oli johtaja Suoni Yrjö Nortan musiikkielokuvassa "SF-Paraati". Hän työskenteli myös lavastajana ja studiopäällikkönä.


title: Antero Suonio

text: Antero Suoniolla oli puolentoista vuoden ajan oma teatteritoimisto Helsingissä. Hän luovutti toimiston Suomen Näyttämöiden Liitolle. Suonio jatkoi isänsä lempiharrastusta, unkarilaisten kansanlaulujen suomentamista. Aina ylioppilasajoiltaan asti hän harrasti käännöstöitä unkarin, saksan, italian ja ranskan kielistä. Hän suomensi oopperoita ja operetteja. Suonion harrastuksia olivat niin ikään säveltäminen, pianonsoitto ja kuvanveisto.


title: Anja Similä

text: Anja Kyllikki Similä (omaa sukuaan "Suonio"; 18. kesäkuuta 1898 Hiitola – ?) oli suomalainen näyttelijä. Hän teki uraa muun muassa Helsingin, Viipurin ja Tampereen lavoilla sekä muutamassa elokuvassa.


title: Anja Similä

text: Anja Similän vanhemmat olivat näyttelijä-laulaja Evert Suonio ja näyttelijä Kirsti Suonio. Hänellä oli kolme sisarta: Ida Kaarina (1895), Aatto Antero (1897) ja Martta Johanna (1899). Hänen vanhempansa erosivat vuonna 1915. Anja Similä kävi Aspin tyttökoulun ja aloitti näyttelijän uransa Viipurin Näyttämöllä vuonna 1917. Suomen Kansallisteatterissa hän näytteli 1919, Tampereen Teatterissa 1922 ja edelleen 1923–1928. Hän opiskeli yhden vuoden Suomen Näyttämöopistossa, lisäksi hän suoritti lauluopintoja Hanna Granfeltin johdolla.


title: Anja Similä

text: Similän näyttämötaiteellisia tulkintoja olivat muun muassa Eeva (kappaleessa "Kihlaus"), Agnes ("Synti"), Pohjolan tytär ("Lemmin poika"), Anni ja Maija ("Tukkijoella") sekä Manta ("Olenko minä tullut haaremiin"). Victorien Sardoun näytelmässä "Rouva Suorasuu" hän tulkitsi nimiosan, kuten myös Minna Canthin näytelmässä "Anna-Liisa".


title: Anja Similä

text: Suomen Kansallisteatterissa Similä näytteli muun muassa Henrik Ibsenin klassikkokappaleessa "Peer Gynt" (ensi-ilta 26. tammikuuta 1916). Myös hänen vanhemmillaan oli roolit samassa esityksessä.


title: Anja Similä

text: Similällä oli sivurooli kolmessa elokuvassa 1930-luvulla, muun muassa varhaisessa äänielokuvassa "Aatamin puvussa ja vähän Eevankin", johon hänen aviopuolisonsa, muusikko Martti Similä sävelsi musiikin.


title: Deadsoul Tribe

text: Deadsoul Tribe on itävaltalainen Devon Gravesin (Psychotic Waltz) perustama progressiivista metallia soittava yhtye. Edellisessä yhtyeessään Buddy Lackeyna tunnettu Graves huolehtii pääosin kappaleiden säveltämisestä. Hän toimii myös kaikkien yhtyeen julkaisuiden tuottajana. Deadsoul Triben musiikki on tunnelmaltaan synkkää ja sisältää paljon epätavallisia tahtilajeja. Monessa yhtyeen kappaleessa kuten esimerkiksi "Black Smoke and Mirrors" A Murder of Crows -levyllä ja "Toy Rockets" The January Tree -levyllä Devon Graves soittaa huilua, soitinta jonka valintaan on suuresti vaikuttanut hänen kunnioituksensa Jethro Tull -yhtyeen keulahahmo Ian Andersonia kohtaan.


title: Riukiunkoira

text: Riukiunkoira on japanilainen koirarotu. Nimensä se on saanut Riukiusaarista. Siitä on olemassa kaksi eri muunnosta, "yanbaru" ja "yaeyama".


title: Riukiunkoira

text: Riukiunkoira on keskikokoinen lyhytkarvainen pystykorva. Se muistuttaa jonkin verran kainkoiraa, joskin on rungoltaan tätä pitkänomaisempi. Keskeisiin tuntomerkkeihin kuuluu leveä korvienväli. Rintakehä on erittäin syvä ja leveä ja vatsalinja täysin pyöristynyt. Yleisimmät ja arvostetuimmat värit ovat brindle ("tora") ja punainen ("akainu"). Tästä huolimatta rodulla esiintyy peräti kymmentä eri väritystä, joihin lukeutuvat muun muassa musta, valkoinen, seesami ja norsunluu. Yaeyama-linjan urokset ovat säkäkorkeudeltaan 50 cm ja nartut 47 cm, kun taas yanbaru-linjan urokset ovat 46 cm ja nartut 43 cm korkeita.


title: Riukiunkoira

text: Rotu on äärimmäisen kuuliainen omistajalleen ja säyseä.


title: Riukiunkoira

text: Riukiunkoira on kotoisin Okinawan saarelta Yanbarun ja Yaeyaman alueilta, jossa se jalostettiin villisian metsästykseen.


title: Musiikkisensuuri

text: Musiikkisensuuri tarkoittaa julkisten musiikkiesitysten rajoittamista ja kieltämistä. Äänitteiden tai musiikkivideoiden soiton rajoituksille on historiassa ollut monenlaisia syitä, kuten niiden turmeleva vaikutus, poliittisuus tai viittaukset uskontoon, huumeisiin tai seksiin. Sotien tai muiden kriisien aikana väkivaltaan tai kuolemaan viittaavia lauluja on usein vältetty soittamasta radiossa.


title: Musiikkisensuuri

text: New Orleansissa 1910-luvulla syntynyt jazz, nimeltäänkin seksiin viittaava musiikkityyli, sai heti osakseen vastustusta ja rajoituksia. Vaikka jazzista tulikin 1920-luvulla myös valkoisten suosikkimusiikkia, monet pitivät jazzia moraalittomana, syntisenä ja vaarallisena. Sanoituksiltaan suorasukaisimmin seksuaalisia jazz- ja blueslauluja ei soitettu Yhdysvaltain valkoisilla radioasemilla tai BBC:llä. Billie Holidayn hitti ”Strange Fruit” (1939) joutui soittokieltoon, sillä se kertoi Etelävaltioissa tapahtuneista mustien lynkkauksista ja oli lisäksi kommunistin kirjoittama.


title: Musiikkisensuuri

text: Saksassa 1930-luvulla valtaan nousseet kansallissosialistit pitivät jazzia amerikkalaisena rappiotaiteena ja ”neekerimusiikkina”. Jazz häädettiin radiosta, jazzlevyt kiellettiin, ja jazzmuusikkoja ja kuuntelijoita alettiin vainota. Koska jazzin kuuntelua ei kuitenkaan saatu kokonaan kitkettyä, propagandaministeri Goebbels perusti vuonna 1939 amerikkalaista swing jazzia soittavan orkesterin, jonka soittamien jazzhittien sanoitukset uusittiin natsien ideologian mukaisiksi.


title: Musiikkisensuuri

text: Britannian kansallinen radioyhtiö BBC on historiansa aikana sensuroinut musiikkia monesta syystä. Vuosina 1927–1938 BBC:n pääjohtajana toimineen John Reithin kaudella sensuurin kynsiin joutuivat kaikki äänilevyt, joilla viitattiin edes etäisesti tai verhotusti seksiin, uskontoon, politiikkaan, alkoholiin tai huumeisiin. Ennen toista maailmansotaa BBC ei juurikaan soittanut radiossa Adolf Hitleriä pilkanneita levyjä, sillä Saksaa ei haluttu ärsyttää. Sodan puhjettua BBC jätti soittamatta levyjä, joilla saattoi olla negatiivinen vaikutus sotilaiden mielialaan, kuten Bing Crosbyn ”I’ll Be Home for Christmas”. BBC sensuroi myös pitkään sellaiset populaarimusiikkikappaleet, joissa käytettiin tuttuja klassisen musiikin melodioita. Tästä syystä BBC:llä sensuroiduksi joutui usein Frank Sinatra.


title: Musiikkisensuuri

text: 1960-luvulla BBC:n nuorisokanava Radio One sensuroi esimerkiksi Beatlesin huumeaiheisiksi katsotut ”Lucy in the Sky with Diamonds” ja ”A Day in the Life” (1967) sekä ranskalaisten Jane Birkinin ja Serge Gainsbourgin rakastelua kuvaavan ”Je t’aime... moi non plus” (1969). Sen sijaan huumeista tai seksistä amerikanenglantilaisella slangilla kertovia kappaleita kuten Lou Reedin ”Walk on the Wild Side” (1973) ja Cyndi Lauperin ”She Bop” (1984) ei sensuroitu.


title: Musiikkisensuuri

text: BBC:n kokonaan tai osittain soittamatta jättämiä listahittejä ovat esimerkiksi Sex Pistolsin kuningatarta ja monarkiaa herjaava single ”God Save the Queen” (1977), Prodigyn ”Smack My Bitch Up” (1997) sekä pääministeri Margaret Thatcherin kuolemasta iloinnut ”Ding Dong! The Witch Is Dead” (2013).


title: Musiikkisensuuri

text: Persianlahden sodan aikana 1990-luvun alussa BBC julkaisi pitkän luettelon levyistä, joita ei suositeltu kotirintaman tai taistelualueen radiolähetyksissä. Luettelo herätti paljon huomiota ja arvostelua, sillä monessa sen kappaleessa ei nähty olevan mitään yhtymäkohtia Persianlahden sotaan.


title: Musiikkisensuuri

text: Rock and rollin nousu nuorison suosikkimusiikiksi 1950-luvulla aiheutti keskiluokkaisissa yhdysvaltalaisvanhemmissa huolta. Etelävaltioissa uuden mustan musiikin vastustus oli kaikkein kiihkeintä. Vaikka vastustusta oli paljon, se harvoin johti levyjen poistamiseen jukebokseista. Television "The Steve Allen Show’ssa" Elvis Presleyä estettiin esittämästä luonteenomaista villiä lavaliikehdintäänsä. Elviksen soittaminen myös toi potkuja muutamalle radion tiskijukalle. Myös Little Richardin ja muiden mustien artistien levyt olivat useimpien valkoisten radioasemien soittokiellossa.


title: Musiikkisensuuri

text: 1960-luvun alussa Yhdysvalloissa sensuroitiin radiosta silloin suosittuja teinien liikenneonnettomuudesta kertovia lauluja, kuten The Shangri-Lasin ”Leader of the Pack”. Beatlesin levyt joutuivat Yhdysvalloissa monen radioaseman soittokieltoon John Lennonin lausuttua yhtyeensä olevan suositumpi kuin Jeesus. ”Beatles Bonfire” -kampanjassa poltettiin sen jälkeen yhtyeen levyjä ja muuta oheismateriaalia. Protesteja Lennonia vastaan oli myös Meksikossa, Etelä-Afrikassa ja Vatikaanissa. Beatlesin ”The Ballad of John and Yoko” (1969) kiellettiin monella yhdysvaltalaisella radioasemalla, koska siinä mainitaan Kristus ja ristiinnaulitseminen, sekä Espanjassa, koska siinä mainitaan Gibraltar.


title: Musiikkisensuuri

text: Rock-musiikin ”saatanallisuus” on herättänyt kirkonmiehissä ja lahkolaisissa huolta. Beatlesin ja Led Zeppelinin lauluja soitettiin takaperin ja etsittiin ”salaisia sanomia”, ja monet saarnaajat väittivätkin sellaisia löytäneensä. Jim ja Steve Peters järjestivät 1980-luvulla rock-levyjen tuhoamiskampanjoita ja rockinvastaisia seminaareja. Rockmusiikin osittaista sensuuria ajava yhdistys PMRC sai Yhdysvaltain äänilevyteollisuuden keskusjärjestön laittamaan ”seksuaalisia viittauksia” tai ”arveluttavia sanoituksia” sisältävien levyjen kansiin varoitustarran.


title: Musiikkisensuuri

text: Islaminuskoon kääntyneen Cat Stevensin levyjä lakattiin soittamasta monella yhdysvaltalaisella radioasemalla, kun Stevens ilmoitti kannattavansa kirjailija Salman Rushdielle uskonnollisista syistä langetettua kuolemantuomiota.


title: Musiikkisensuuri

text: Joitain rapkappaleita on asetettu paikallisiin soittokieltoihin niiden poliisintappoihin yllyttävien sanoitusten vuoksi. Marilyn Mansonin esiintymisiä on usein yritetty kieltää.


title: Musiikkisensuuri

text: Neuvostoliitossa jazzia kuunneltiin vielä toisen maailmansodan aikana, sillä maa oli Yhdysvaltain liittolainen. Sodan jälkeen jazz ja monet siihen olennaisesti kuuluvat musiikilliset tyylikeinot kiellettiin. Myös 1950-luvun rock and roll tuomittiin kumouksellisena ja kiellettiin. Miliisi kävi toisinaan rocklevyjen mustan pörssin kimppuun, vaikka rangaistukset hallussapidosta eivät olleetkaan ankaria. Myös muissa Neuvostoliiton satelliittivaltioissa rockia rajoitettiin, ja eurooppalaisten radioasemien lähetyksiä häirittiin mahdollisuuksien mukaan. Rautaesiripun lähellä kuten DDR:ssä valtio joutui kuitenkin sietämään länsimaisen musiikin kuuntelua. Vuonna 1965 rockin maahantuonti kiellettiin, mutta sen jälkeen suhtautuminen jälleen lieveni, ja 1980-luvulla DDR:ssä vieraili jo useita rockin huippunimiä. Suhtautuminen rockiin lieveni myös Neuvostoliitossa 1970-luvulla, ja maassa alkoi vierailla länsimaisia rockartisteja. Lopullisesti rock vapautui maassa Gorbatšovin kaudella vuodesta 1985 alkaen.


title: Musiikkisensuuri

text: 2010-luvulla esimerkiksi Valko-Venäjällä ja Venäjällä on esiintynyt julkisen vallan puolelta tapahtunutta konserttijärjestäjien ja esiintyjien häiritsemistä sekä suosittujenkin bändien radiosoiton ja julkisen esiintymisen kieltämistä. Valko-Venäjällä on sensuroitu ulkomaisia artisteja poliittisista syistä, kuten Pet Shop Boysia maan ihmisoikeusloukkausten arvostelemisesta. Myös Ljapis Trubetskoi on valtionjohdon epävirallisella mustalla listalla. Venäjällä punkrockyhtye Pussy Riotin jäseniä on pidätetty presidentti Vladimir Putinin vastaisista mielenilmaisuistaan. Pohjois-Koreassa kaikki länsimainen musiikki on aina ollut pannassa.


title: Musiikkisensuuri

text: Suomessa ei ole koskaan kielletty yhtään äänilevyä tuomioistuimen päätöksellä. Levyjä on vedetty pois myynnistä yleensä tekijänoikeudellisten kiistojen johdosta. Yleisradion esitysrajoitusten kohteeksi ovat joutuneet esimerkiksi jotkin M. A. Nummisen ja Irwin Goodmanin levyt. 1950-luvulla levy joutui Yleisradiossa soittokieltoon lähinnä teknisistä syistä kuten epäpuhtaan äänen vuoksi. 1960-luvulla levyjä alkoi joutua soittokieltoon myös moraalisista ja poliittisista syistä. Syitä saattoivat olla esimerkiksi kaksimielisyydet, uskonnollisten tunteiden loukkaaminen, päihteiden ihannointi, vammaisten pilkkaaminen ja kansallislaulujen väärinkäyttö. Vuosikymmenen puolivälissä joutuivat soittokieltoon muun muassa useat Irwin Goodmanin ja Juha ”Watt” Vainion levyt. Speden ja Simon "Keltainen jäänsärkijä" oli soittokiellossa jäänmurtajalakkojen aikana kohdan "”Värssy Wällärille, pojat!”" ansiosta. Varsinaisista soittokielloista luovuttiin vuonna 1972; tiettävästi viimeinen varsinaisella kieltolistalla ollut levy oli Serge Gainsbourgin ja Jane Birkinin duetto "Je t’aime – moi non plus". Eräitä levyjä saatettiin silti edelleen ”jäädyttää”, mikä merkitsi että niiden käyttö oli sallittu ainoastaan erityisestä syystä ja vakavassa asiayhteydessä: esimerkiksi Tuomari Nurmion kappale "Kurja matkamies maan" oli vuonna 1979 tällä tavoin jäädytetty, ja sen soittaminen kevyessä äänilevykonsertissa aiheutti julkista närkästystä. Nykyisin vastuu levyjen soittamisesta on päälliköillä ja toimittajilla.


title: Musiikkisensuuri

text: Yhdistyneet kansakunnat julkaisi vuonna 1980 luettelon apartheidpolitiikkaa harjoittaneen Etelä-Afrikan Sun Cityssä käyneistä artisteista ja suositteli jäsenmaidensa kansallisia radioyhtiöitä boikotoimaan niitä. Suomessa jotkut toimittajat noudattivat suositusta, toiset eivät. Sitä ennen Etelä-Afrikan hallitus oli vuosikymmenien ajan sensuroinut lauluja, joissa esiintyi sellaisia sanoja kuten ”rauha” tai joissa laulettiin rotujenvälisistä suhteista.


title: Musiikkisensuuri

text: Afganistanin talibanhallinto kielsi uskonnollisista syistä vuosina 1996-2001 kaiken musiikin, tamburiinia lukuun ottamatta. Talibanien kaatumisen jälkeen musiikki on palannut maahan, vaikka uskonnolliset iäkkäät ihmiset vieroksuvat sitä edelleen.


title: Musiikkisensuuri

text: Music Televisionin ensimmäinen yksittäinen sensuroinnin kohteeksi joutunut musiikkivideo oli Queenin ”Body Language” (1982), jossa laulettiin seksistä ja näytettiin paljasta pintaa. MTV ei aluksi esittänyt Neil Youngin ”This Note’s for You” -kappaletta (1988), joka vinoili äänilevyteollisuudelle sekä rock- ja poptähdille, mutta ryhtyi lopulta soittamaan sitä hyvin ahkerasti ja palkitsi sen vuoden parhaana videona.


title: Musiikkisensuuri

text: Kappaletta ei aina jätetä kokonaan esittämättä radiossa, vaikka siinä olisikin kiellettyjä sanoja. Kappaleesta voidaan esittää siistitty versio, josta kielletyt sanat on hiljennetty, korvattu toisilla tai muokattu epäselviksi. Tällaista editointia harjoittaa paljon esimerkiksi Radio Disney, joka on suunnattu lapsille ja nuorille.


title: Ollaan ihmisiksi

text: Ollaan ihmisiksi on Pate Mustajärven seitsemäs studioalbumi. Se julkaistiin 21. lokakuuta 2009. Albumi sisältää covereita Juice Leskisen kappaleista, ja se on saanut nimensä Leskisen kappaleen mukaan. Mukana on myös kaksi Leskiseltä levyttämättä jäänyttä kappaletta.


title: Ollaan ihmisiksi

text: Albumi äänitettiin Jani Viitasen Headline Studiolla, ja sen miksasi Mikko Karmila. Masteroinnin toteutti Mika Jussila Finnvox-studiolla.


title: Ollaan ihmisiksi

text: Kaikki säv. ja san. Juice Leskinen, paitsi "Ennen vanhaan Ikurissa" sekä "Terva ja höyhenet" säv. Ari Kankaanpää.


title: Amata Kabuan kansainvälinen lentoasema

text: Amata Kabuan kansainvälinen lentoasema (IATA: MAJ, ICAO: PKMJ) on lentokenttä Majurossa, Marshallinsaarilla. Air Marshall Islands tekee sieltä lentoja ulommille saarille. Lisäksi Continental Micronesia tekee sieltä lentoja paitsi Kwajaleiniin, myös ulkomaisiin kohteisiin Havaijille, Guamille ja Mikronesian liittovaltioon.


title: Amata Kabuan kansainvälinen lentoasema

text: Kiitotien pituus on 2 407 metriä.


title: Vanamo (nimi)

text: Vanamo on Suomessa käytössä sekä sukunimenä että naisen ja varsinkin aikaisemmin myös miehen etunimenä. Nimi johtuu kasvin nimestä vanamo. Vanamon nimipäivä on 3. elokuuta, samana päivänä kuin Linneankin, sillä kasvin tieteellinen nimi on "Linnaea borealis", joka johtuu Carl von Linnén nimestä.


title: Vanamo (nimi)

text: Heinäkuun 2017 loppuun mennessä etunimi Vanamo on annettu hieman yli 920 naiselle, joista suurin osa on vuoden 2000 jälkeen syntyneitä, ja noin 30 miehelle. Henkilöitä, joiden sukunimi on Vanamo, oli tuolloin elossa 216.


title: Guatemalandoggi

text: Guatemalandoggi ("dogo guatemalteco") on guatemalalainen koirarotu. Vuonna 2008 guatemalalaisen populaation koko oli 2000-2900 yksilöä, kun se vuonna 2000 oli vain 1800-2000 yksilöä. Vuoden 2008 populaatiosta jalostukseen käytettyjä uroksia oli 100 ja jalostukseen käytettyjä narttuja 200.


title: Guatemalandoggi

text: Guatemalandoggi on keskikokoinen ja karu. Se muistuttaa dogo argentinoa, mutta sillä on eri alkuperä. Karvapeite on sileää ja tiheää. Väritys on valkoinen, joskin päässä tai silmien ympärillä saattaa esiintyä mustia läiskiä. Säkäkorkeus on normaalisti 50-61 cm (urosten keskiarvo 60 cm, narttujen 50 cm) ja paino 25-40 kg (urosten keskiarvo 40 kg, narttujen 38 kg), mutta on olemassa myös kookkaampi linja, jossa vastaavat mitat ovat jopa 70 cm ja 55 kg. Alkuperämaassa häntä typistetään ja korvat joko typistetään tai jätetään luonnollisiksi.


title: Guatemalandoggi

text: Guatemalassa koiran tulee puolustaa kotia, ja jos se ei siihen kykene sitä pidetään hyödyttömänä. Sen ei myöskään tule sietää vieraiden ihmisten käsittelyä, ja jopa tuomarin pureminen yrittäminen näyttelykehässä on sallittua.


title: Guatemalandoggi

text: Rodun juuret ovat dalmatiankoirassa, valkoisessa bullterrierissä ja bokserissa, minkä vuoksi kannassa esiintyi aluksi myös pilkullisia yksilöitä. Guatemalanbullterrierin epämääräinen kantatyyppi oli olemassa jo 1920-luvulla, mutta vasta Gallusserin perhe jalosti sen 1930-luvulla varsinaiseksi roduksi. Rodulle avattiin virallinen rekisteri vuonna 1960. Sitä ei esiinny maan ulkopuolella muutamia Yhdysvalloista löytyviä yksilöitä lukuun ottamatta. Aiemmin rodusta käytettiin nimitystä "guatemalanbullterrieri", mutta se muutettiin jokin aika sitten. Se on Guatemalan kennelliiton tunnustama ja sen FCI-hyväksynnän eteen tehdään yrityksiä.


title: Roštšino

text: Roštšino, paikkakuntia Venäjällä:


title: Operaatio Vihreä

text: Operaatio Vihreä () oli saksalaisten toisen maailmansodan aikainen suunnitelma maihinnoususta Irlannin maaperälle. Sen oli tarkoitus tukeutua saksalaisten maihinnousuun Englantiin, jota kutsuttiin nimellä operaatio Seelöwe (). Huolimatta siitä että se oli suunniteltu yksityiskohtaisen tarkasti, sen oli kuitenkin tarkoitus toimia pelkästään hämäyksenä. Suunnitelman pelkkä olemassaolo muodosti vastapuolelle uhan joka täytyi ottaa vakavasti vaikkei sitä toteutettukaan. Brittien vastasuunnitelmaksi luotiin suunnitelma W, Irlannin takaisinvaltaus saksalaisilta.


title: Operaatio Vihreä

text: Operaatio Vihreää ryhdyttiin suunnittelemaan vuoden 1940 aikana, ja lopullisen muotonsa se sai elokuussa. "Vihreä" oli laajojen piirien tiedossa vuosina 1940–1941 ja päätyi jopa brittien sotilastiedustelun käsiin englanniksi käännettynä. Tämä herätti epäilyksiä siitä että koko suunnitelma oli hämäystä, tarkoituksena luoda briteille psykologinen sivustauhka. Kun Adolf Hitler lykkäsi Seelöwen toteutusta syksyllä 1940 seuraavan vuoden kevääseen ja lopulta vuonna 1943 hylkäsi koko suunnitelman, menetti myös "Vihreä" merkityksensä.


title: Operaatio Vihreä

text: Alkuvaiheessa 3 900 miehen vahvuisten saksalaisjoukkojen ryhmityspaikkoina oli tarkoitus käyttää Lorientin, Saint-Nazairen ja Nantesin satamia Ranskassa. Saksa oli miehittänyt Ranskan vuonna 1940. Maihinnousupaikkana oli hieman yli 130 kilometrin levyinen kaistale Irlannin etelärannikolla Wexfordin ja Dungarvanin välillä. Saadessaan satamat siellä haltuunsa, saksalaisjoukkojen odotettiin taistelevan tiensä noin 50 kilometriä syvälle sisämaahan. Ensimmäisessä aallossa oli tarkoitus tuoda maihin kommandojoukot, moottoroitu jalkaväkipataljoona sekä tykistöä. Niitä seuraisivat siltapataljoona, kolme ilmatorjuntakomppaniaa ja useita iskuosastoja. Reservinä olivat saksalaiset 61:s, 72:s ja 290:s divisioonat joiden piti miehittää Gorey-Dungarvenin sillanpää kun se olisi saatu muodostettua. Tästä eteenpäin yksityiskohtaiset suunnitelmat olivat hyvin summittaisia riippuen operaatio Seelöwen mahdollisesta menestyksestä tai sen kohtaamista takaiskuista.


title: Operaatio Vihreä

text: Seelöwen ollessa menestyksekäs, oletettiin "Vihreän" täytäntööpanon olevan seuraava askel, siltä osin kun suunnitelmat pysyisivät ennallaan sotatilanteessa. "Vihreä" ei sisältänyt mitään suunnitelmia Irlannin hallituksen syrjäyttämisestä tai toisinajattelijoiden likvidoinnista. Pääkaupunki Dublin mainittiin yhtenä kuudesta Seelöwen onnistumisen jälkeen perustettavasta saksalaisesta hallinnollisesta päämajasta.


title: Operaatio Vihreä

text: Saksan laivaston komentaja suuramiraali Erich Raeder esitti arvionsa suunnitelman suhteen Hitlerin määrättyä hänen tutustua siihen. Raeder suhtautui suunnitelmaan penseästi samoin kuten Seelöween. Hän epäili Saksan laivaston vahvuutta ja kykyä toimittaa joukoille täydennyksiä. Ennuste maihinnousevien saksalaisjoukkojen osalta ei ollut lupaava. Joukoilla ei ollut kokemusta amfibiosodankäynnistä, niiden tulisi kyetä taistelemaan tai yleensä pysymään hengissä ilman täydennystä, tykistön tulitukea ja riittävää ilmatorjuntaa vihamielisessä ympäristössä. Oletettavasti joukot joutuisivat taisteluun myös pohjoisen suunnasta hyökkäävien brittien kanssa.


title: Operaatio Vihreä

text: Irlannin asevoimien oletettiin puolustautuvan saksalaisia hyökkääjiä vastaan. Maihinnousualukset oli tämän johdosta varustettu rynnäkköaseistuksella. Suunnitelmissa oli puutteita, sillä erään suunnitellun maihinnousurannan suojana olevia tykistöpattereita ei mainita siinä lainkaan. "Vihreä" sisälsi ainoastaan maihinnoususuunnitelmat, eikä siinä mainittu mitään siviiliväestön asemasta tai siitä oliko Irlannin saarta tarkoitus miehittää kokonaisuudessaan. Irlantilaisväestössä oli pieni osa niitä jotka tukivat Saksan pyrkimyksiä, johtuen kokemuksista brittien hallinnon alaisuudessa. Suunnitelman ylimalkaisuus tältä osin kertoo sen olevan lähinnä erillinen isku kuin todellinen yritys ottaa koko saari haltuun, joskin kerran maihinnoustuaan saksalaisten olisi ollut hyvin vaikea peräytyä asemassaan.


title: Lankhmarin varkaat

text: Lankhmarin varkaat () on Fritz Leiberin vuonna 1970 ilmestynyt fantasiakirja. Teos on sarjan sisäisessä aikajärjestyksessä ensimmäinen osa Lankhmar-kaupungin Fafhrdista ja Harmaasta Hiirestäjästä kertovia miekka ja magia -tarinoita.


title: Lankhmarin varkaat

text: Kirja sisältää johdannon ja kolme novellia:


title: Roberto Jiménez Gago

text: Roberto Jiménez Gago, yleensä vain Roberto (s. 10. helmikuuta 1986 Madrid, Espanja) on espanjalainen jalkapallomaalivahti. Hän edustaa Espanjan Primera Divisiónissa pelaavaa Zaragozaa.


title: Roberto Jiménez Gago

text: Roberto on Atlético Madridin junioriakatemian kasvatti. Hän teki ensiesiintymisensä edustusjoukkueessa 22. joulukuuta 2005 ottelussa Osasunaa vastaan. Kauden 2007–2008 hän pelasi lainalla maan toiseksi korkeimmalla sarjatasolla pelanneessa Gimnàsticissa, jossa hän toimi joukkueen ykkösmaalivahtina.


title: Roberto Jiménez Gago

text: Heinäkuussa 2008 Roberto siirtyi Recreativoon osana vaihtokauppaa, jossa Florent Sinama-Pongolle matkasi Madridiin. Atléticolle jäi kuitenkin takaisinosto-oikeus Robertosta. Kaudella 2008–2009 hän ei pelannut yhtään pääsarjaottelua, tilille kertyi vain cup-otteluita.


title: Roberto Jiménez Gago

text: 13. heinäkuuta 2009 Roberto palasi Atléticoon, joka maksoi kasvatistaan 1,25 miljoonaa euroa. Sopimus oli pituudeltaan kolmivuotinen. Tammikuussa 2010 seura päätti lainata vähälle peliajalle jääneen maalivahdin Zaragozaan.


title: Roberto Jiménez Gago

text: Kesällä 2010 hän siirtyi portugalilaisseura Benficaan 8,5 miljoonan euron siirtokorvauksella. Roberto edusti joukkuetta yhden kauden ajan, pelaten 25 ottelua, jonka jälkeen hän palasi takaisin Espanjaan. Zaragoza maksoi Robertosta portugalilaisseuralle 8,6 miljoonan euron siirtokorvauksen.


title: Turuttaret

text: Turuttaret oli suomalainen naistrio joka vaikutti 1970- ja 1980-luvuilla. Vuonna 1974 trio lähti esiintymään puoleksi vuodeksi Yhdysvaltoihin.


title: Suvisoudut

text: Suvisoudut on vuosittain, vuodesta 1981 lähtien järjestetty yksipäiväinen soutu- ja markkinatapahtuma Merimaskussa, Naantalissa. Tapahtuma järjestetään Kirkonsalmen rannalla Merimaskun kirkonkylässä kesäkuussa, yleensä juhannuksen jälkeen. 1990-luvulla tapahtuma keräsi vuosittain 3 000–4 000 kävijää. Soutusarjoja on sekä kilpa- että harrastetasoisia, soutu- ja kirkkoveneille. Ohjelmassa on myös musiikkiesityksiä. Alun perin tapahtuma oli Merimaskun kunnan järjestämä, mutta myöhemmin sen järjestivät urheiluseurat ja kunta tuki tapahtumaa rahallisesti. Suvisoudut on osa Länsirannikon Cup -soutukilpailuja. Vuonna 2010 tapahtuma jäi järjestämättä, koska nykyisen Naantalin kaupungin kanssa ei päästy sopimukseen tapahtumasta. Suvisoutujen jatkosta ei ole varmuutta.


title: Malam Bacai Sanhá

text: Malam Bacai Sanhá (5. toukokuuta 1947 Darsalame Portugalin Guinea – 9. tammikuuta 2012 Pariisi Ranska) oli guineabissaulainen poliitikko ja valtiomies. Sanhá valittiin kesä-heinäkuun 2009 Guinea-Bissaun presidentiksi. Tämä oli toinen kerta, kun hänet nimitettiin Guinea-Bissaun valtionpäämieheksi. Sanhá oli presidenttinä kuolemaansa 2012 asti.


title: Malam Bacai Sanhá

text: Sanhá syntyi muslimiperheeseen Dar Salamessa Quinaran alueella. Sanhá oli Portugalin Guineassa PAIGC-itsenäisyyspuolueen taistelija vuodesta 1962 ja sai puolueensa opiskeluapurahan Saksan demokraattiseen tasavaltaan (DDR). Siellä hän suoritti sosiaali-poliittisisten tieteiden loppututkinnon. Opintojensa jälkeen Sanhá loi poliittista uraa erilaisissa julkishallinnon tehtävissä.


title: Malam Bacai Sanhá

text: Bacai Sanhá toimi Biombon alueen hallintovirkamiehenä 1975 ja sitten Bafatán alueen maaherrana. Vuonna 1986 Sachá nousi Guinea-Bissaun hallitukseen itäisestä maakunnasta vastaavaksi ministeriksi. Vuosina 1990–1991 hän toimi kansallisen työläisten liiton (União Nacional dos Trabalhadores da Guiné-Bissau, UNTG) pääsihteerinä ja 1992 hallituksen tiedotus- ja liikenneministerinä. Vuoden 1994 parlamenttivaalit olivat avoimet useille puolueille. Sanhá valittiin aiemmin yksipuoluejärjestelmäisen PAIGC:n edustajana Guinea-Bissaun parlamentin puhemieheksi.


title: Malam Bacai Sanhá

text: Sanhá nousi ensimmäisen kerran valtionpäämieheksi poikkeusoloissa, 7. toukokuuta 1999 tapahtuneen sotilasvallankaappauksen jälkeen. Sotilasvallankaappauksella syrjäytettiin presidentti João Bernardo Vieira. Parlamentin puhemiehenä tuolloin toiminut ja maan valtapuoluetta PAIGC:tä edustanut sekä Vieiraa kritisoinut Sanhá nostettiin ”perustuslain mukaan” tilapäiseksi presidentiksi hetken valtiota johtaneen kenraali Ansumane Manén ja sotilasjuntan tuella. Sanhán ensimmäinen presidenttikausi päättyi seuraavien, vuodenvaihteen 1999–2000, presidentinvaalien jälkeen. Tuolloin valituksi tuli Kumba Ialá, joka oli jo ensimmäisellä äänestyskierroksella johdossa ja keräsi toisella kierroksella selkeän enemmistön (72 %) annetusta äänistä. Sanhá jäi toiseksi 28 %:n äänisaalilla.


title: Malam Bacai Sanhá

text: Sancha oli ehdokkaana myös kauden 2005–2010 presidentinvaaleissa 19. kesäkuuta 2005. Näissä vaaleissa hän keräsi ensimmäisellä kierroksella eniten kannatusta, mutta hävisi vaalien toisella kierroksella niukasti 52 % äänistä keränneelle João Bernardo Vieiralle.. Sanhán oli aluksi vaikea hyväksyä tätä häviötään, mutta lopulta hän tyytyi tilanteeseen maan korkeimman oikeuden hylättyä vaaleja koskeneen valituksen. Valtaan noussut Vieira toimi presidenttinä lokakuun 2005 alusta aina maaliskuun 2. päivään 2009, jolloin hänet murhattiin. Tilapäiseksi presidentiksi nousi maalis-heinäkuuksi 2009 maan parlamentin puhemies Raimundo Pereira.


title: Malam Bacai Sanhá

text: Kesä-heinäkuussa 2009 järjestettiin ylimääräiset presidentinvaalit presidentti Vieiran seuraajan valitsemiseksi. Vaalien ensimmäisen kierroksen vaalikampanjan kiihtyessä murhattiin 5. kesäkuuta 2009 yksi presidenttiehdokkaista, kansanedustaja ja entinen ministeri Baciro Dabo. Samana päivänä kaksi aiempaa ministeriä, mukaan luettuna entinen pääministeri Faustino Imbalí ja tapahtumien selitysraportin allekirjoittamisesta kieltäytynyt valtion tiedustelupalvelun (Serviços de Informação do Estado, SIE) johtaja, pidätettiin. Maan korkeimpia oikeusviranomaisia uhkailtiin, mikä muutamaksi viikoksi katkaisi ylimpien oikeusasteiden normaalin toiminnan. Puutteelliseen turvallisuuteen vedoten presidenttiehdokas Pedro Infanda vetäytyi vuoden 2009 presidenttivaaliehdokkuudesta.


title: Malam Bacai Sanhá

text: Ensimmäisellä kierroksella kukaan vaalitaistelua jatkaneista ehdokkaista ei saanut riittävää kannatusta tullakseen suoraan valituksi. Toisella äänestyskierroksella Sanhá sai enemmistön (63 %) annetuista äänistä ja nousi näin Guinea-Bissaun uudeksi vaaleilla valituksi presidentiksi. Sanhá vannoi virkavalansa 8. syyskuuta.


title: Malam Bacai Sanhá

text: Sanhá sairasteli paljon presidenttikaudellaan. Senegalilainen sanomalehti julisti hänet jo kuolleeksi joulukuussa 2011. Hänen sairaudestaan ei annettu julkisuuteen tietoja, mutta hänet otettiin hoitoon Pariisin Val-de-Grâcen sotilassairaalaan ennen joulua. Sanhá kuoli 9. tammikuuta 2012. Ennen kuolemaansa hän oli ollut jo koomassa jonkin aikaa.


title: Androids

text:
Androids oli suomalainen rokkiyhtye, joka vaikutti 1980-luvun lopulla ja ehti julkaista neljä singleä ja yhden pitkäsoiton.
Alex ja Bone vaikuttivat sitä ennen Johnny Lee Michaelsin taustayhtyeessä, johon loppuvaiheessa liittyi myös Jone.
"-Flamingo Records (FIN):"
"Singlet:"


title: Androids

text: "Albumit:"


title: Androids

text: "-Hilargi Records (ESP)"


title: Androids

text: "CD- julkaisut:"


title: Androids

text: -SunCityRecords (AUS)


title: Oceansat

text: Oceansat on Intian avaruusjärjestön ISROn valtameriä tutkiva satelliitti. Ensimmäinen eli IRS-P4 laukaistiin 26. toukokuuta 1999 ja toinen laukaistiin 23. syyskuuta 2009 Polar Satellite Launch Vehicle- eli PSLV-kantoraketilla Sriharikotan avaruuskeskuksesta. Lokakuun puolivälissä 2009 satelliitti alkoi komissiointivaiheen jälkeen tehdä mittauksia.


title: Oceansat

text: Satelliitti painaa 1 050 kg. Se lentää aikanaan 720 km korkealla polaariradalla ylittäen ekvaattorin klo 12 päivällä. Satelliitti on suunniteltu toimimaan vähintään 5 vuotta.


title: Oceansat

text: P4:n instrumentit ovat


title: Olen legenda

text: Olen legenda () on Richard Mathesonin vuonna 1954 ilmestynyt romaani. Kirjan suomennos ilmestyi vuonna 2007 Vaskikirjojen kustantamana.


title: Olen legenda

text: Suomennettu teos sai vuoden 2007 Tähtivaeltaja-palkinnon. Palkintoraati kuvaili teosta kerronnaltaan taloudelliseksi, vaikuttavaksi kuvaukseksi yksinäisyydestä, erakoitumisesta ja niiden rapauttavista psyykkisistä vaikutuksista. Raadin mukaan yli 50 vuotta vanha klassikko hätkähdyttää edelleen ajanmukaisuudellaan. Romaanin loppuratkaisua kehuttiin lisäksi nerokkaaksi.


title: Olen legenda

text: Kirjan pohjalta on tehty neljä elokuvaa: "L’ultimo uomo della terra" (1964), "Viimeinen mies" (1971), "I Am Legend" (2007) ja "I Am Omega" (2007). Lisäksi "Night of the Living Dead" (1968) otti George A. Romeron mukaan vahvasti vaikutteita Mathesonin romaanista ja sen ensimmäisestä elokuvasovituksesta.


title: Olen legenda

text: Vampirismin levittyä pandemiaksi ja yhteiskuntajärjestyksen romahdettua Robert Neville on eristäytynyt taloonsa. Perheensä taudille menettänyt Neville on immuuni taudille, ja hän uskoo olevansa ainut tartunnalta säästynyt ihminen. Hän viettää päivänsä talonsa puolustusvarustelua ehostaen ja päivänvalon heikentämiä vampyyreita surmaten. Surkean tilanteensa takia Neville kamppailee jatkuvasti toivottomuuden tunteen, masennuksen ja alkoholinkäytön kanssa. Hän yrittää kuitenkin selvittää vampirismin fysiologisia syitä parannuskeinon kehittämisen toivossa.


title: Olen legenda

text: Eräänä päivänä Neville löytää naisen, joka vaikuttaa terveeltä. Neville vie naisen kotiinsa. Nainen, jonka nimi on Ruth, kertoo menettäneensä miehensä taudille vastikään. Hän sanoo olevansa immuuni taudille, mutta epäluuloinen Neville haluaa varmistua verinäytteen avulla siitä, ettei Ruth ole taudin kantaja. Ruth lyö Nevilleä ja pakenee, mutta hän jättää kirjeen, jossa kertoo kuuluvansa vampyyreihin, jotka ovat perustamassa uutta yhteiskuntaa tuhoutuneen ihmiskunnan raunioille. Ruth oli lähetetty vakoilemaan Nevilleä, mutta hän on rakastunut Nevilleen ja kehottaa siksi tätä pakenemaan.


title: Olen legenda

text: Neville ei kuitenkaan pakene, ja uutta yhteiskuntaa rakentavien vampyyreiden iskuryhmä vangitsee hänet. Vankilassa Ruth tulee tapaamaan Nevillea ja kertoo, että Neville tullaan teloittamaan. Tehdäkseen Nevillen kuolemasta helpomman Ruth antaa hänelle myrkkykapseleita. Ruthin lähdettyä Neville katsoo ikkunasta teloitustaan ulkona odottavien vampyyrien väkijoukkoa, ja tajuaa asetelman kääntyneen päälaelleen: hänestä on tullut uuden maailman asukkien mielissä samanlainen kammoksuttava hirviö kuin mitä vampyyrit olivat aiemmin ihmismielissä, legendaa.


title: Mike MacDowel

text: Michael George Hartwell MacDowel (13. syyskuuta 1932 Great Yarmouth, Norfolk, Englanti – 18. tammikuuta 2016) oli brittiläinen Formula 1 -kuljettaja.


title: Mike MacDowel

text:
MacDowel osallistui ainoastaan vuoden 1957 Ranskan GP:hen, jossa hän ajoi seitsemänneksi, mutta ei saavuttanut pisteitä. Hän jakoi sijoituksensa Jack Brabhamin kanssa. MacDowel ajoi myös sarjan ulkopuolisissa kilpailuissa.
* = jaettu auto Jack Brabhamin kanssa.


title: Mike MacDowel

text: MacDowel voitti Britannian Hillclimbing -sarjan mestaruuden vuosina 1973–1974. Hän ajoi myös kierrosennätyksen Shelsley Walshin kilpailussa 1973, 1 000 jaardia 28,21 sekunnissa.


title: Taiteen väärentäminen

text: Taiteen väärentäminen tarkoittaa teosten tekemistä ja varsinkin myymistä niin, että ne attribuoidaan toisen, yleensä kuuluisan taiteilijan tekemiksi. Taiteen väärentäminen on taloudellisesti houkuttelevaa, joskin nykyaikaiset ajoitustekniikat kuten radiohiiliajoitus sekä infrapuna- ja röntgentutkimus auttavat väärennösten paljastamisessa.


title: Taiteen väärentäminen

text: Taidetta on sanottu väärennetyn kaikissa sivistyneissä kulttuureissa kaikkina aikoina. Eniten on väärennetty niitä asioita, joita on eniten arvostettu, kuten Egyptin faaraoiden aikaisia koruja, antiikin aikaisia veistoksia, keskiaikaisia pyhäinjäännöksiä ja renessanssiajan maalauksia sekä nykyaikana kuuluisien taiteilijoiden teoksia, joista maksetaan suuria summia.


title: Taiteen väärentäminen

text: Antiikin aikana taiteen väärentäminen oli helppoa, koska välimatkat olivat pitkiä, kuljetukset hitaita ja tiedonkulku heikkoa. Antiikin Kreikassa jotkut tunnetut taiteilijat myivät vähemmän tunnettujen taiteilijoiden töitä ominaan ja saivat niistä näin paremman hinnan. Antiikin Roomassa kopioitiin paljon kreikkalaisia veistoksia ja esitettiin ne joko roomalaisina tai alkuperäisinä kreikkalaisina. Myös maalauksia kopioitiin ja väitettiin niiden tulleen Kreikasta Sisilian kautta Italiaan Marcelluksen voittojen yhteydessä. Oletettavasti tuon aikaiset ostajat tiesivät, etteivät veistokset olleet alkuperäisiä, eikä taiteilijan henkilöllisyydellä ollut ostajalle vielä tuolloin suurta merkitystä.


title: Taiteen väärentäminen

text: 1400-luvun Euroopassa ihannoitiin antiikin Kreikan veistoksia. Sen seurauksena niitä alettiin myös väärentää, etenkin niin sanotun arkaaisen kauden aikaisia veistoksia 1500-luvulta eaa. Renessanssiaikana 1500-luvulla alkoi muotoutua nykyinen käsitys aidon ja väärennetyn työn erosta, kun taideteoksen tekijän lahjoihin ruvettiin kiinnittämään huomiota. Taiteilijat alkoivat signeerata töitään, ja heitä ryhdyttiin pitämään luovina individualisteina. Taidekokoelmien kasvun myötä lisääntyivät myös väärennökset, etenkin ulkoveistosten väärentäminen. Puuveistoksia väärennettiin etenkin saksalaisessa gotiikassa ja renessanssiveistoksissa, vaikka puuta onkin ollut vaikea väärentää vanhan näköiseksi. Renessanssiajan tunnettuihin väärentäjiin kuului myös tunnettuja taiteilijoita kuten Donatello, Andrea del Verrocchio ja Michelangelo.


title: Taiteen väärentäminen

text: Albrecht Dürerin imitaattorit lisäsivät 1500-luvulla Dürerin nimikirjaimia kuparikaiverruksiinsa, jotta niiden arvo nousisi. Se oli niin yleistä, että Dürer lisäsi erääseen teokseensa tekstin, jossa kirosi toisten työn ja lahjakkuuden imitaattorit ja ryöstäjät.


title: Taiteen väärentäminen

text: Vanhojen maalausten hinnat nousivat 1600-luvulla, kun taidekauppa kehittyi ja taiteen keräilykulttuuri yleistyi. Taiteilijan tuotemerkin tehdastamisesta tuli yleistä renessanssi- ja barokkiajalla, ja esimerkiksi Rembrandt usein vain signeerasi työpajallaan oppilaidensa tekemiä töitä. Maksuna opetuksesta mestarit saattoivat myydä teokset. Kyse oli enemmänkin kunnianosoituksista kuin väärennöksestä, vaikka osaa kopioista myöhemmin pidettiinkin mestarin maalaamina.


title: Taiteen väärentäminen

text: 1700-luvulla jotkut taidekauppiaat alkoivat muutella teosten signeerauksia paremmin myyviksi. Torsoveistoksiin alettiin liittää uusia jäseniä, sillä rikkaat keräilijät halusivat kokonaisia veistoksia. Tunnetuimpia 1700-luvun väärentäjiä oli roomalainen Bartolomeo Cavaceppi, jonka väärennöksiä on edelleen museoissa eri puolilla maailmaa. 1700-luvun puolivälissä Herculaneumin kaivausten seurauksena markkinoiden kasvaneeseen antiikin kysyntään alettiin vastata tuottamalla väärennöksiä.


title: Taiteen väärentäminen

text: Kiinalaiset alkoivat väärentää veistoksiaan siinä vaiheessa, kun ulkomaisia keräilijöitä alkoi saapua maahan vanhoja kiinalaisia veistoksia kyselemään.


title: Taiteen väärentäminen

text: Taideväärennöksistä on tullut varsinainen ongelma vasta modernilla ajalla. Vielä 1700-luvulla oikeaa oli vaikea erottaa hyvästä väärennöksestä verrannaistutkimuksen vähäisyyden, teknisten tutkimusten puuttumisen ja taiteilijakohtaisen dokumentin puutteellisuuden johdosta. Taidekauppiaat alkoivatkin 1800-luvulla huolestua väärennösten valtavasta määrästä. Erityisen paljon väärennettiin esimerkiksi Jean-Baptiste Camille Corot’ta.


title: Taiteen väärentäminen

text: 1900-luvun väärentäjät tunnetaan paremmin kuin aikaisempien vuosisatojen väärentäjät. Berliiniläinen Otto Wacker jäi vuonna 1928 kiinni Vincent van Goghin teosten suurimittaisesta väärentämisestä. Alankomaalainen Han van Meegeren tunnettiin Vermeerin töiden väärentäjänä. Brigido Lara väärensi vanhaa Mesoamerikan intiaanitaidetta. Henri Haddad eli David Stein väärensi 1960-luvulla Chagalleja ja Picassoja. Brittiläinen Tom Keating väärensi noin 2500 maalausta ja piirustusta, jotka myytiin englantilaisissa huutokaupoissa. Elmyr de Hory väärensi monen tunnetun taiteilijan töitä; hänestä tuli maailmankuulu Clifford Irvingin kirjoittaman elämäkerran myötä. Myös väärentäjä Eric Hebborn tuli kuuluisaksi elämäkertansa ansiosta. Saksalainen Reinhold Hanisch teki teoksia, joita väitti Adolf Hitlerin vesivärimaalauksiksi.


title: Taiteen väärentäminen

text: Tunnettu väärennösjuttu Suomessa tapahtui 1980-luvun alussa, kun Tapani Luovula joutui oikeuteen myytyään Thaimaassa teetettyjä maalauksia omina töinään sekä muuta kautta hankittuja väärennöksiä.


title: Taiteen väärentäminen

text: Tiettävästi ensimmäinen tapaus, jossa kokonainen taidenäyttely on muodostettu aidoiksi teoksiksi väitetyistä väärennöksistä, paljastui Kiinassa vuonna 2018.


title: Taiteen väärentäminen

text: Taideväärennöksellä tarkoitetaan professori Aimo Reitalan mukaan kuvaamataiteen tuotetta, joka on petostarkoituksessa siten valmistettu tai muutettu, että sitä pidettäisiin toisen taiteilijan tekemänä tai toiselta ajalta peräisin olevana kuin se todellisuudessa on.


title: Taiteen väärentäminen

text: Kopiot, replikat, reproduktiot ja pastissit eivät välttämättä ole väärennöksiä, mutta luvallisen reproduktion ja väärennöksen raja on epäselvä. Esimerkiksi Auguste Rodinin alkuperäisistä muoteista valetut veistokset eivät olleet väärennöksiä ennen kuin Guy Hain signeerasi ne Rodinin valimon alkuperäisiksi tuotteiksi.


title: Taiteen väärentäminen

text: Väärennöksen omistaminen ei ole rikos, kuten ei myöskään kopion tekeminen. Rikos tapahtuu vasta kun väärennöstä myydään tai muulla tavalla käytetään hyväksi. Rikos on tapahtunut, jos työssä ollut selvä kopio-merkki on otettu pois, jos väärennöksen omistajalla on tarkoitus myydä teos aitona, jos myyjä myy teoksen aitona vaikka tietääkin teoksen väärennökseksi, jos työ myydään väärällä nimellä, tai jos työ myydään siten, että sen voisi sekoittaa toisen taiteilijan työhön. Väärentämiseen osallistuvat siis itse väärennetyn teoksen valmistajan lisäksi myös henkilö, joka yrittää myydä jotain taideteosta jonakin mitä se ei ole nostaakseen sen arvoa, sekä henkilö, joka tunnistaa hallussaan pitämän teoksen väärennökseksi mutta myy sitä kuitenkin aitona.


title: Taiteen väärentäminen

text: Taiderikollisuuden tutkijan Noah Charneyn mukaan raha on väärentäjille vain toisarvoinen houkutin. Useimmat väärentäjät ovat taiteilijoita, joiden ei onnistunut saada arvostusta omille alkuperäisille töilleen. Se katkeroitti heidät, joten he ryhtyivät passiivis-agressiiviseen kostoon alkamalla väärentää taidetta.


title: Taiteen väärentäminen

text: Taideteoksen väärentäminen on vaikea ja monivaiheinen työ, joka vaatii huolellisuutta. Epäonnistumisesta voi seurata kiinnijääminen ja tuomio.


title: Taiteen väärentäminen

text: Väärentäjä etsii samanlaisen pohjakankaan tai paperin kuin mitä taiteilija käytti sekä valitsee ajanmukaisen kehyksen ja kiinnityksen. Hänen täytyy myös tietää, milloin taiteilija käytti epätavanomaista pohjaa. Väärentäjä rajaa kankaasta sen kokoisen, jota taiteilija kyseisenä ajanjaksona yleisesti käytti.


title: Taiteen väärentäminen

text: Aiheekseen väärentäjä valitsee yleensä taiteilijan tuotannosta sellaisen, joka on helppo väärentää. Koska taiteilijan kalleimmalta kaudelta peräisin olevat teokset ovat tunnettuja, väärentäjä usein valitsee aikakauden, josta voisi ilmaantua aikaisemmin piilossa ollut työ. Väärentäjä jäljittelee taiteilijan maneereita ja pyrkii välttämään omiaan. Hän käyttää samanlaisia siveltimenvetoja, joita taiteilija kyseisenä aikakautena käytti, ja pyrkii välttämään jäykkyyttä.


title: Taiteen väärentäminen

text: Väärentäjä käyttää vain sellaisia värejä sekä pohjustus- ja sideaineita, joita taiteilijakin käytti, sekä samoja sekoituksia ja maalinpaksuuksia. Saadakseen maalauksen näyttämään vanhalta väärentäjä voi käyttää monenlaisia menetelmiä, kuten teepusseja, kuumentamista tai likaamista. Hänen täytyy hallita etenkin patinan lisääminen teokseen ja kehyksiin. Hän saattaa myös vaurioittaa teosta saadakseen sen näyttämään todellista vanhemmalta.


title: Taiteen väärentäminen

text: Väärentäjät joskus signeeraavat teoksena taiteilijan nimellä ja tyylillä, mutta joskus syytteiden välttämiseksi jättävät signeerauksen pois.


title: Taiteen väärentäminen

text: Väärentäjä kehittää teokselleen mahdollisimman oikealta kuulostavan ja vaikeasti selvitettävän taustatarinan, provenienssin. Hän hankkii teokselle aitoustodistuksen, joka on joskus toisen samankaltaisen teoksen aitoustodistus. Väärennös voi mennä paremmin läpi, jos se esitellään aitojen teosten rinnalla.


title: Taiteen väärentäminen

text: Maailmalla eniten väärennettyjä taiteilijoita ovat Jean-Baptiste Camille Corot, Honoré Daumier, Vincent van Gogh, Auguste Rodin, Frederic Remington, Kazimir Malevitš, Amedeo Modigliani, Maurice Utrillo ja Salvador Dalí. Lisäksi paljon on väärennetty Pablo Picasson, Marc Chagallin, Salvador Dalín ja Andy Warholin grafiikkaa.


title: Taiteen väärentäminen

text: Suomessa useimmin väärennettyihin taiteilijoihin kuuluvat Ivan Aivazovski, Ilja Repin, Albert Edelfelt, Konstantin Korovin, Helene Schjerfbeck, Eero Järnefelt, Akseli Gallen-Kallela, Hugo Simberg, Eero Nelimarkka, Onni Oja, Unto Koistinen, Nikolai Lehto, Elvi Maarni, Aimo Kanerva, Reidar Särestöniemi ja Ilkka Lammi. Luettelossa on paljon venäläisiä taiteilijoita, sillä heidän teoksiaan on Suomessa myyty paljon. Maalausten ja veistosten ohella esimerkiksi Timo Sarpanevan lasiteoksia on väärennetty, vieläpä enemmän kuin niitä alun perin 1950-luvulla valmistettiin.


title: Taiteen väärentäminen

text: Väärentäjä voi myydä teoksensa itsekin, mutta yleensä hän toimii yhteistyössä taidekauppiaan kanssa. Taidekauppiaalla on hyvät kontaktit ostovoimaisiin keräilijöihin, hän tuntee taidemarkkinat, ja hän herättää ostajissa luottamusta. Huutokauppojen kautta kauppias voi saada teokselle julkisuutta ja sen aitoudelle vakuuttavuutta. Niistä hän voi myös löytää ostajan, jolle myydä lisää väärennöksiä. Suurin osa taideväärennöksistä myydään kuitenkin hyvässä uskossa tietämättä niitä väärennöksiksi.


title: Taiteen väärentäminen

text: On väitetty, että jotkut taidekauppiaat ja taidehuutokaupat hyväksyisivät väärennöksiä ja myisivät niitä eteenpäin saadakseen voittoa. Taidekauppiaat ovat saattaneet myös palauttaa väärennöksen hiljaisuudessa ja antaa siten uuden mahdollisuuden sen myymiseen toisaalla. Esimerkiksi englantilainen taidekauppias John Drewe teki aitoustodistuksia kumppaninsa tekemistä väärennöksistä, ja toimitti niistä kuvia arvovaltaisten taideinstituutioiden arkistoihin. Asiantuntijat ja taideinstituutiot voivat olla haluttomia tunnustamaan erehdyksensä.


title: Taiteen väärentäminen

text: Moni väärennös on heikkolaatuinen, ja asiantuntijan on helppo silmämääräisesti tunnistaa se väärennökseksi. Joskus työ on jollain tavalla väärän näköinen tai huonolaatuinen verrattuna väitetyn tekijän oikeisiin töihin. Teoksessa voi esimerkiksi olla piirteitä, joita väitetyn taiteilijan töissä ei ajoituksen mukaisena ajankohtana ollut. Teokseen voi olla kuvattu anakronismeja eli yksityiskohtia, joita väitettynä ajankohtana ei vielä ollut olemassa tai käytössä, kuten tietynlaisia vaatekappaleita.


title: Taiteen väärentäminen

text: Työn takana voi olla lappuja, joista näkyy, missä työ on ollut näytteillä. Väärennöksiä myydään usein alihinnalla, ja niiden provenienssia voi olla vaikea todistaa. Väärennös saattaa olla osittain rikki, mikä on epäilyttävää, jos teos oikeasti olisi arvokas.


title: Taiteen väärentäminen

text: Tutkittava teos pyritään yhdistämään väitettyyn taiteilijaan, eli attribuoimaan. Koska jokaisella taiteilijalla on oma tapansa tehdä taidetta, tutkittavasta työstä etsitään merkkejä taiteilijan työlle ominaisista yksityiskohdista. Tällaisia voivat olla esimerkiksi taiteilijan tapa maalata käsiä, kasvoja tai drapeerausta. Attribuointiin kuuluu myös olemassa olevien dokumenttien tutkiminen. Teoksen tyyli ja tausta kartoitetaan vertaamalla sitä saman taiteilijan muihin saman aikakauden teoksiin.


title: Taiteen väärentäminen

text: Parhaiden väärennösten paljastamisessa joudutaan käyttämään edistyneitä menetelmiä. Teknisten tutkimusten kehittyminen on huomattavasti vaikeuttanut taiteen väärentämistä ja väärennetyn taiteen myymistä. Koska tekninen tutkimus on kallista, sitä tehdään vain museokelpoisille, arvokkaille taideteoksille.


title: Taiteen väärentäminen

text: Pinta-analyysissä käytetään erilaisia valoja ja hiukkaskiihdytintä, eikä teoksesta oteta näytettä. Näyteanalyysissä teoksesta otetaan näyte yleensä näyteruiskulla. Nykyisin käytettäviä teknisiä tutkimuskeinoja ovat esimerkiksi ultraviolettilamppu, infrapunalamppu, röntgenkuva, stereomikroskooppi, tutkimusmikroskooppi, röntgenfluoresenssi, röntgendiffraktio, aktivointianalyysi, autoradiografia, lasermikroanalyysi, pyyhkäisyelektronimikroskooppi, massaspektrometri, vuosilustoanalyysi, valokuvamikrografia sekä röntgen- ja gammasäteily.


title: Taiteen väärentäminen

text: Kemiallisessa tutkimuksessa voi paljastua, että väärentäjä on käyttänyt eri värejä kuin väitetyllä taiteilijalla on ollut tapana. Joskus väärentäjän käyttämiä aineita ei ollut vielä keksittykään teoksen väitettynä maalausajankohtana. Todellisen tekoajankohdan voi paljastaa se, että väripigmenttien, lakkojen ja sideaineiden yhdistämisestä seuraavat kemialliset reaktiot ilman ja valon kanssa ovat ajan myötä muuttaneet teoksen ulkonäköä tietyllä tavalla. Värin kuivuminen voi myös viedä vuosia, joten sisältä kosteasta maalista paljastuu, että maalaus ei niin vanha kuin väitetään.


title: Taiteen väärentäminen

text: Kansainvälisen museoliiton ICOMin eettisissä säännöissä museoille todetaan, että niiden on noudatettava asianmukaista huolellisuutta esineen koko historian selvittämiseksi siitä lähtien, kun se on löydetty tai valmistettu. Provenienssia vailla olevan aineiston esittelystä todetaan, että:


title: Taiteen väärentäminen

text: Alkuvuodesta 2012 asiantuntijat arvioivat, että jopa viidesosa vanhasta taiteesta, joka on Suomen markkinoilla on väärennettyä. Ammattirikolliset ovat tulleet mukaan taidemarkkinoille. He saattavat kiristää ja uhkailla yksityishenkilöitä, jotta nämä eivät esimerkiksi ilmoittaisi väärennetystä taiteesta.


title: Taiteen väärentäminen

text: Risto Lohi keskusrikospoliisista sanoo viimeaikaisissa tutkinnoissa todetun, että väärennetyn taiteen reitit ovat muuttuneet kansainvälisemmiksi. Suomeen tulee Ruotsin kautta eurooppalaista taidetta ja Venäjältä venäläistä taidetta.


title: Taiteen väärentäminen

text: Arvotaiteen huutokauppoihin väärennöksiä tarjotaan kuitenkin yhä harvemmin. Asiantuntijan mukaan syynä tähän on väärennösten laatu, joka on erittäin heikko.


title: Taiteen väärentäminen

text: Taideväärennöksiin erikoistuneen helsinkiläisen rikosylikonstaapeli Jyrki Seppälän mukaan Suomessa suosituin tapa tehdä väärennöksiä ei ole uusien versioiden maalaaminen, vaan pelkän signeerauksen vaihtaminen. Taiderikolliset hankkivat kirpputoreilta tai syrjäkylien huutokaupoista amatöörien maalaamia tauluja, poistavat niistä alkuperäisen signeerauksen ja maalaavat päälle tunnetun taiteilijan nimen. Teokset ovat siis periaatteessa aitoja, mutta niiden signeeraus on väärennetty. Seppälän mukaan suomalaiset huijarit ovat ostaneet väärennöksiksi sopivia tauluja paljon Ruotsista.


title: Taiteen väärentäminen

text: Tutkija Pauliina Laitinen-Laihon mukaan väärennökset myydään yleensä tarjouksella. Ostajalle tulee kiire päättää, kun myyjä korostaa, että kyseessä on hyvä sijoituskohde, jota harvoin saa näin halvalla. Päätöstä voi jouduttaa myös se, että taiteilija on tunnettu ja teoksia on harvoin liikkeellä. Laitinen-Laihon mukaan huonot väärennökset ovat harmittomia ja johtavat harvoin ketään harhaan. Keräilijät kohtaavat useimmiten keskinkertaisia väärennöksiä, kun taas laatuväärennökset ovat museoiden ongelma. Laitinen-Laiho kuvailee väärentäjän pelaavan ajan kanssa. Väärentäjä pelkää kiinnijäämistä, mutta toivoo ettei niin käy vielä hänen elinaikanaan.


title: Taiteen väärentäminen

text: Pauliina Laitinen-Laihon mukaan yksityiset myyjät ja keräilijät vaikenevat epäilyistään ja kärsivät vahinkonsa itsekseen. Väärennetyn teoksen ostajat eivät tiedä mitä tehdä. Lisäksi vastuu on ostajalla, joten syytteen nostaminen ei välttämättä auta.


title: Taiteen väärentäminen

text: Keskusrikospoliisin Rikosmuseoon Vantaalla on taltioitu 600 väärennöstä. Rikosmuseon amanuenssin Klaus Kaartisen mukaan väärennösten kauppiaat voivat rakentaa asiakkaan luottamusta pitkäjännitteisesti. Usein heillä on myös vakuuttava taiteen tuntemus. Kauppias voi myydä ensin aitoja teoksia ja luottamuksen synnyttyä väärennöksen. Eräs suomalainen taidekauppias maalautti Thaimaassa öljymaalauksia venäläisten mestarien mukaan, signeerasi ne ja myi ominaan esiintyen taiteilijana.


title: Taiteen väärentäminen

text: Taidekauppias Erkki Juhani Minkkinen järjesti Salvador Dalín satavuotisjuhlan yhteydessä Dalí-näyttelyn vuonna 2004. Teokset olivat myös myynnissä. Usean ostajan epäiltyä teoksia väärennöksiksi poliisi ratsasi näyttelyn. Tarkemmat tutkimukset osoittivat, että jopa 80 prosenttia esillä ja myynnissä olleista teoksista oli väärennöksiä.


title: Taiteen väärentäminen

text: Väärennöksiksi paljastui myös joukko Joan Mirón, Marc Chagallin, Pablo Picasson ja Andy Warholin teoksia. Poliisikuulusteluissa kävi ilmi, että väärennöskauppa oli jatkunut 20 vuotta.


title: Taiteen väärentäminen

text: Toisinaan esiin nousee epäilyjä kokonaisen museonäyttelyn aitoudesta, kuten kävi Wäinö Aaltosen museossa Turussa vuonna 2009. Näyttelyn "Ympyrä - viiva - piste" väitettiin sisältävän teoksia venäläisen avantgarden tekijöiltä. Kriitikko Otso Kantokorpi kyseenalaisti näyttelyn teokset ja käynnisti laajan julkisen keskustelun. Paljastui, että väärennökset oli salakuljetettu Suomeen jo yli kymmenen vuotta aiemmin ja niitä oli kaupiteltu mm. Wäinö Aaltosen museon kahvilassa. Venäjältä saatujen asiantuntijalausuntojen mukaan Alexander Rodtsenkon teokset olivat väärennöksiä. Kuvataiteilija ja tutkija Jyrki Siukonen totesi saman Vladimir Tatlinin nimissä esitetyistä teoksista. Taidehistorioitsija Elena Basner ja Valtion taidemuseon konservointilaitos antoivat niinikään lausunnot, jossa teokset todettiin väärennetyiksi. Seuranneen oikeusprosessin lopputulos kuitenkin oli, että teokset palautettiin omistajilleen.


title: Herbert MacKay-Fraser

text: Herbert 'Mac' MacKay-Frasier (23. kesäkuuta 1927 Pernambuco, Brasilia – 14. heinäkuuta 1957) oli yhdysvaltalainen Formula 1 -kuljettaja.


title: Herbert MacKay-Fraser

text: MacKay-Fraser syntyi Brasilian Pernambucossa (nykyisin osa Recifeä) vuonna 1927 keskiluokkaiseen yhdysvaltalaisperheeseen. MacKay-Fraserin isä oli varakas kahviplantaasin omistaja, joka halusi molemmille pojilleen Yhdysvaltain kansalaisuuden Brasilian sijasta.


title: Herbert MacKay-Fraser

text: MacKay-Fraser työskenteli myös kahviplantaasilla, kunnes kiinnostui ajamaan kilpa-autoja Brasilian ja Euroopan sarjoissa. Hän siirtyi ajamaan Euroopan sarjoihin 1950-luvun puolivälissä ajaen mm. Ferrarin, Lotuksen ja BRM:n autoilla, joissa hän kohtasi kilpailuissa usein teknisiä ongelmia.


title: Herbert MacKay-Fraser

text: Formula 1 -sarjaan MacKay-Fraser osallistui ainoastaan vuoden 1957 Ranskan GP:ssä, jossa hän keskeytti tekniseen vikaan eikä saavuttanut pisteitä. Hän kuoli viikon kuluttua Coupe de Vitesse -kilpailussa Reims-Gueuxissa, kun hän menetti F2-luokan Lotuksensa hallinnan kovassa vauhdissa.


title: Naron avaruuskeskus

text: Naron avaruuskeskus ( 나로우주센터, 羅老宇宙센터, Naro Uju Senteo, Naro Uju Sentŏis) on Etelä-Korean avaruuskeskus Goheungin maakunnassa. Etelä-Korean avaruusjärjestö KARI operoi keskusta.


title: Naron avaruuskeskus

text: Ensimmäinen kantoraketin ja sen kuljettaman koesatelliitin laukaisun piti tapahtua alkuvuonna 2009, mutta on siirtynyt syksyyn. 25. elokuuta 2009 KSLV-1 (eli Naro-1) laukaistiin Naron avaruuskeskuksesta. Laukaisu oli osittainen epäonnistuminen. 10. kesäkuuta 2010 Narosta laukaistuun KSLV-1 rakettiin (Naro 1) menetettiin yhteys 107 sekunnin kuluttua laukaisusta ja raketin oletetaan räjähtäneen. Bloombergin mukaan Etelä-Korea menetti kahden miljardin euron taloudellisen hyödyn epäonnistumisen myötä.


title: Donnie Yen

text: Donnie Yen (, s. 27. heinäkuuta 1963 Kanton, Guangdong, Kiina) on hongkongilainen näyttelijä, ohjaaja, itämaisten taistelulajien taitaja, tuottaja sekä muun muassa Hong Kong Film -palkinnolla palkittu taistelukoreografioiden ohjaaja.


title: Donnie Yen

text: Yen päätyi elokuviin vuonna 1983, jolloin hän toimi aluksi sijaisnäyttelijänä elokuvissa "Shaolin Drunkard" ja "Taoism Drunkard". Sittemmin vuonna 1984 Yen teki ensimmäisen näytelmäroolinsa elokuvassa "Drunken Tai Chi". Hänen ensimmäinen läpimurtoroolinsa oli kenraali Nap-lan elokuvassa "Once Upon a Time in China II", jossa hän näytteli muun muassa yhdessä Jet Lin kanssa. Neljä vuotta myöhemmin Yen toimi ensimmäistä kertaa myös ohjaajana elokuvassa "Legend of the Wolf", jossa hän esitti myös pääosaa.


title: Donnie Yen

text: 2000-luvun ensimmäisen vuosikymmenen alussa hän esiintyi pienemmissä rooleissa yhdysvaltalaisissa elokuvissa "Highlander – pelin loppu", "Blade II" ja "Shanghai Knights". Vuonna 2002 Yen esiintyi Jet Lin kanssa elokuvassa "Hero", jossa kaksikkolla oli jälleen yhteinen taistelukohtaus.


title: Donnie Yen

text: Vuonna 2008 Yen esiintyi pääosassa Ip Manin elämään löyhästi perustuvassa elokuvassa "Ip Man". Hänet palkittiin roolistaan Pekingin opiskelijaelokuvajuhlissa Jury-palkinnolla parhaana näyttelijänä. Lisäksi Huabiao Film tapahtumassa Yen palkittiin erinomaisena ulkomaalaisena näyttelijänä.Donnie Yen syntyi Guangzhounissa, Kiinassa. Hänen äitinsä oli Wushu- ja taijimestari ja hänen isänsä Klyster Yen oli sanomalehtialalla. Yenin perhe muutti Hongkongiin, kun Donnie oli kaksivuotias. Sittemmin perhe muutti Yhdysvaltoihin, Bostoniin, Donnien ollessa 11-vuotias.


title: Donnie Yen

text: Yenin sisko on myös itämaisten taistelulajien taitaja ja näyttelijä.


title: Donnie Yen

text: Yen oli jo pienenä todella kiinnostunut taistelulajeista ja harjoitteli aluksi äitinsä opettamana taijia. Hän harjoitteli pienenä myös karatea. Yen opiskeli hetken myös klassista pianon soittoa. Myös hänen isänsä oli musikaalinen soittaessaan viulua. Yenin lopetettua koulunkäynnin 14-vuotiaana, hän alkoi harjoittelemaan Wushuta. Sittemmin hänen vanhempansa lähettivät Yenin kaksi vuotta kestäneeseen harjoitteluun Pekingin Wushujoukkueeseen, kun he olivat huolissaan poikansa viettävän liian paljon aikaa Bostonin pahamaineisella alueella, Combat Zonessa. Samaisessa joukkueessa Yenin valmentajana toimi sama henkilö, joka oli aiemmin valmentanut Jet Litä. Sittemmin hän on muun muassa esikuvansa Bruce Leen tavoin harjoitellut muita kamppailulajeja laajentaakseen osaamistaan. Yen aloitti myöhemmin teini-ikäisenä taekwondon harjoittelemisen, josta hänellä on 6. danin musta vyö ja on myös moninkertainen mestari lajissa. Lisäksi hän on saavuttanut mustan vyön judossa ja on myös harjoitellut painia, thainyrkkeilyä, potkunyrkkeilyä, nyrkkeilyä, hapkidoa ja jeet kune dota. 2000-luvulla hänen kiinnostuksensa vapaaotteluun sai Yenin harjoittelemaan Brasilialaista jujutsua, josta hänellä on purppura vyö. Vuoden 2007 lopulla Yen harjoitteli myös yhdeksän kuukautta Wing Tsunia Ip Chunin opissa Ip Man elokuvaa varten.


title: Jari Aula

text: Jari Aula (s. 29. tammikuuta 1961 Rovaniemi) on suomalainen radiokuuluttaja, toimittaja ja kääntäjä. Hän on opiskellut venäjän kieltä ja kirjallisuutta ja myöhemmin mm. slavistiikkaa (länsi- ja eteläslaavilaiset kielet ja kulttuurit). Koulutukseltaan Aula on filosofian maisteri Helsingin yliopistosta. Hän on opiskellut myös ulkomailla, mm. 1980-luvulla silloisessa Leningradin valtiollisessa yliopistossa ja myöhemmin myös Prahassa (Kaarlen yliopisto) sekä Bratislavassa. Aula on auktorisoitu venäjän, tšekin ja slovakin kääntäjä. Lisäksi hän hallitsee slaavilaisista kielistä mm. puolaa, ukrainaa ja sorbia.


title: Jari Aula

text: Jari Aula on toiminut kuuluttajana Yleisradion suomenkielisillä radiokanavilla vuodesta 1982 ja nykyään hän on Yle Radio 1:n kuuluttaja. Hän on tehnyt myös monia radio-ohjelmia, mm. Eurooppalaisia puheenvuoroja -otsakkeen alle. Aula on suomentanut muun muassa Slovakian tunnetuimpiin runoilijoihin kuuluvan Miroslav Válekin runokokoelmat "Dotyky" ("Kosketuksia", 2009) sekä "Milovanie v husej koži" & "Nepokoj" ("Rakastelua kananlihalla" & "Rauhattomuutta" 2014) sekä Jiří Dědečekin haikuja (2012). Lisäksi Aula on lukenut pitkään äänikirjoja. Hän sai Sokeain Ystävien tiedonvälityspalkinnon 2011 lukemastaan 770 äänikirjasta ja lähes 10 000 äänitetystä lukutunnista.


title: New Black Panther Party

text: The New Black Panther Party () on Yhdysvalloissa toimiva mustien nationalistien rasistinen järjestö, joka on perustettu Dallasissa, Texasissa vuonna 1989. Jotkin puoleen johtohahmot ovat ilmaisseet vihansa ja raa´at toimintatavat valkoisten vahingoittamiseksi ja jopa hävittämiseksi. Vaikka puolue käyttää itsestään nimeä Uudet mustat pantterit, ei sillä ole mitään yhtäläisyyksiä vanhan Mustat pantterit -nimisen järjestön kanssa.


title: Raitatuulihaukka

text: Raitatuulihaukka ("Falco zoniventris") on Madagaskarin kotoperäinen jalohaukka.


title: Raitatuulihaukka

text: Linnun pituus on 27–30 cm ja siipien kärkiväli 60–68 cm. Se on päältä harmaa, alapuolelta vaalea tummanharmain poikkiraidoin. Nokka, koivet, vahanahka ja paljas alue silmän ympärillä ovat keltaiset. Nuori lintu on ruskehtava ja tummasilmäinen.


title: Raitatuulihaukka

text: Raitatuulihaukat elävät Madagaskarilla, runsaimpia ne ovat saaren etelä- ja länsiosissa. Lajin elinympäristön ala on 100 000–1 000 000 neliökilometriä ja populaatio on kooltaan vähintään 10 000 aikuista yksilöä.


title: Raitatuulihaukka

text: Laji asuttaa sademetsien reunoja, metsäaukeita, taimikoita ja kuivia metsiä kahden kilometrin korkeudelle merenpinnasta.


title: Raitatuulihaukka

text: Pesä on usein puun rungon päällyskasvin kolossa tai päällä, joskus toisen lintulajin, yleisimmin sirppivangan ("Falculea palliata") vanhassa pesässä. Naaras munii tavallisesti kolme kellahtavaa munaa. Haudonta-aika on keskimäärin 29 päivää.


title: Raitatuulihaukka

text: Lajin ruokavalio koostuu liskoista, erityisesti kameleonteista, pikkulinnuista, hyönteisistä ja sammakoista.


title: Isto

text: Isto on suomalaisen miehen nimi. Se on syntynyt kansanomaisena lyhentymänä heprealaisperäisestä nimestä Israel, joka on esiintynyt myös muodossa "Istrael" ja merkitsee "Jumala taistelee." Raamatussa nimi Israel esiintyy sekä patriarkka Jaakobin että kansan ja sen perustaman valtion nimenä. Toisen selityksen mukaan nimi on peräisin varjagien sankarin nimestä Istr tai Istrur, joka on Suomessakin tunnettu kansanomaisesti nimellä Istara, Isteri tai Istero.


title: Isto

text: Iston nimipäivä on 9. syyskuuta. Väestörekisterikeskuksen mukaan Isto-nimen on syyskuuhun 2016 mennessä saanut noin 1190 suomalaista.Isto on myös seuraavien henkilöiden sukunimi:


title: SKA Habarovsk

text: SKA Habarovsk voi tarkoittaa ainakin seuraavia:


title: Amelia

text: Amelia viittaa muun muassa seuraaviin:


title: Amberin yhdeksän prinssiä

text: Amberin yhdeksän prinssiä () on Roger Zelaznyn vuonna 1970 ilmestynyt fantasiaromaani, joka on viisiosaisen "Amberin kronikat" -sarjan avausosa. Kirjan suomennos ilmestyi vuonna 2008 Vaskikirjojen kustantamana. Vaskikirjat on julkaissut suomeksi myös sarjan toisen osan "Avalonin luodit".


title: Amberin yhdeksän prinssiä

text: "Amberin yhdeksän prinssiä" oli vuonna 1971 ehdolla Mythopoeic-palkinnon saajaksi. Yhdysvaltalaisen science fiction -lehti "Locuksen" äänestyksessä vuonna 1987 "Amberin yhdeksän prinssiä" sijoittui kaikkien aikojen seitsemänneksi parhaaksi fantasiaromaaniksi. SF Reviews.net -sivuston arvostelun mukaan Amber-sarja ei ole suurta kirjallisuutta sen enempää kuin Edgar Rice Burroughsin romaanit, mutta on vastaavalla tavalla puhdasta pulp-viihdettä. Tarinan maailma sisältää paljon mielikuvituksellisia yksityiskohtia, mutta teoksen rakenne on silti tiivis.


title: Amberin yhdeksän prinssiä

text: Suomennoksen "Helsingin sanomissa" arvioineen Toni Jerrmanin mukaan Zelazny on luonut omaperäisen, tiiviin ja eheän fantasiaseikkailun. Teoksen kieli on ihailtavan nopeatempoista, mutta mukana on myös runollisia ilmauksia. Kirjan teemoiksi Jerrman nostaa esiin vallan, moraalin ja ihmisen muovautuminen kokemustensa kautta. "Portti"-lehden Liisa Rantalaihon mukaan ”[j]uttu voisi olla vain yksi miekanheiluttelu kymmenien samanlaisten joukossa, ellei Zelazny olisi niin ilmiömäinen tyylitaituri.”


title: Amberin yhdeksän prinssiä

text: "Tähtivaeltaja"-lehden Niko Peltosen mielestä "Amberin yhdeksän prinssiä" ei sisällä romaanilta yleensä kaivattuja hyveitä. ”Mielikuvituksellisia ideoita ja nopeita käänteitä se sen sijaan on pullollaan, mikä varmasti vetoaa "Weird Tales" -pulpin ystäviin.” Kommentti.fi-sivustolla kirjan arvioinut Maria Ihonen toteaa, että "Amberin yhdeksää prinssiä" ei kannata lähestyä suurena taiteena, mutta silti kerronnan huolettomuus häiritsee. Ympäristö ja hahmot eivät tunnu uskottavilta eivätkä saa eläytymään teokseen. Hän arvostelee Zelaznyn käyttämää kovaksikeitetystä dekkarista tuttua tyyliä, jossa aidot tunnereaktiot sivuutetaan. Kun tuhansien ihmisten tappamisesta kerrotaan yliolkaisen summaavalla tyylillä, on arvostelijan mukaan vaikea pitää päähenkilön muitakaan kokemuksia tai päämääriä mielekkäinä. Myös teoksen suomennos horjahtelee paikoin.


title: Avalonin luodit

text: Avalonin luodit () on Roger Zelaznyn vuonna 1972 ilmestynyt fantasiaromaani. Teos on viisiosaisen Amberin kronikat -sarjan toinen osa ja suoraa jatkoa sarjan edelliselle teokselle "Amberin yhdeksän prinssiä".


title: Avalonin luodit

text: Romaani oli Mythopoeic-palkinnon ehdokkaana vuonna 1973. "Legolas"-fantasialehden arvostelijan mukaan ”Avalonin luodit on samanlaista mestarillista tarinankerrontaa kuin Amberin yhdeksän prinssiäkin. Teos on rytmitetty lähes täydellisesti eikä suvantokohtia juurikaan ole.” "Tähtivaeltaja"-lehden Toni Jerrmanin mukaan teoksesta puuttuu kekseliäisyys ja kielellinen irrottelu, toisin kuin sarjan ensimmäisestä osassa.


title: Voimistelu kesäolympialaisissa 1896 – miesten renkaat

text: Miesten renkaat kesäolympialaisissa 1896 käytiin 9. huhtikuuta. Kilpailun voitti kreikkalainen Ioannis Mitropulos. Sijat 1, 2, 3 ja 5 ovat tiedossa, mutta neljännestä paikasta ei ole varmuutta.


title: Black Magic Six

text: Black Magic Six eli BM6 on helsinkiläinen blues -henkistä punkia soittava duo, jonka muodostavat J-Tan ja Lew Siffer. Duon debyyttialbumi "Evil Acupunction" julkaistiin Ähky Recordsin kautta helmikuussa 2008. Toinen studioalbumi "Doomsday Bound" julkaistiin maaliskuussa 2010 Cobra Recordsin kautta. Kolmannen "Brutal Blues" -albuminsa Black Magic Six julkaisi Big Money Recordingsin kautta tammikuussa 2012.


title: Rautainen unelma

text: Rautainen unelma () on Norman Spinradin vuonna 1972 ilmestynyt romaani. Kirja oli Nebula-palkintoehdokas 1972.


title: Rautainen unelma

text: Metafiktiivinen ja vaihtoehtohistoriallinen romaani sisältää romaanin "Hakaristin herra", jonka esitetään voittaneen Hugo-palkinnon vuoden 1954 parhaana tieteisromaanina. Kirjan kirjoittaja on vuonna 1919 Yhdysvaltoihin muuttanut Adolf Hitler, joka oli luonut uran aluksi pulp-lehtien kuvittajana ja myöhemmin niiden tarinoiden kirjoittajana. Loppusanat romaanin sisällä on laatinut kuvitteellinen tutkija New Yorkin yliopistosta.


title: Juri Onufrijenko

text: Juri Onufrijenko (; s. 6. helmikuuta 1961) on venäläinen kosmonautti.


title: Juri Onufrijenko

text: Onufrijenko syntyi Riasnessa, Ukrainan neuvostotasavallassa, vuonna 1961. Hän valmistui sotilaslentäjäksi vuonna 1982. Hän lensi Neuvostoliiton ja Venäjän ilmavoimissa yli 800 tuntia Aero L-29 ja Aero L-39, Suhoi Su-7, Suhoi Su-17, Mil Mi-4 ilma-aluksilla. Hänet valittiin kosmonauttikoulutukseen vuonna 1989. Insinööriupseerina hän opiskeli vuonna 1994 kartografiksi Moskovan valtionyliopistosta.


title: Juri Onufrijenko

text: Vuonna 1996 Onufrijenko toimi Mir-21-lennon päällikkönä. Hän vietti Mir-avaruusasemalla 193 päivää. Vuonna 2001 Onufrienko toimi Kansainvälisen ISS-avaruusaseman Retkikunta 4:n miehistön päällikkönä. Hän oli ISS-avaruusasemalla 196 päivää.


title: Pervaja Liga

text: Pervaja Liga (, "ykkösliiga") oli venäläinen jääkiekkosarja, joka oli KHL:n ja Vysšaja Ligan jälkeen maan kolmanneksi korkein sarjataso. Liiga oli jaettu neljään lohkoon. Valtaosa liigan joukkueista olivat ylempien sarjatasojen joukkueiden kakkosjoukkueita. Pervaja Ligan kauden parhaimmat joukkueet pääsivät karsimaan paikasta Vysšaja Ligaan.


title: Pervaja Liga

text: Neuvostoliiton aikaan Pervaja Liga oli maan toiseksi korkein sarjataso. Neuvostoliiton kaaduttua Venäjällä perustettiin 1992 uusi toinen sarjataso, Vysšaja Liga, ja Pervaja Ligasta tuli kolmas taso. Kolmannen tason nimi aluksi vaihteli, mutta kaudesta 1995–1996 lähtien nimeksi vakiintui Pervaja Liga.


title: Pervaja Liga

text: Kaudella 2010–2011 kolmossarjan nimenä oli ""Jääkiekon alueellisten joukkueiden Venäjän-mestaruussarja"" (Первенство России по хоккею с шайбой среди клубных команд регионов). Elokuussa 2011 sarja järjestettiin taas uudelleen, ja siitä tuli Venäjän jääkiekkoliiga, RHL (). RHL:ssa pelaa 24 joukkuetta jotka on jaettu läntiseen ja itäiseen vyöhykkeeseen.


title: Pervaja Liga

text: Pervaja Ligassa pelattiin vuosina 1996–2010 neljässä alueellisessa lohkossa. Kahdella kaudella oli mukana myös viides lohko. Tuona aikana ei valittu yhtä Pervaja Ligan mestaria, vaan neljästä lohkovoittajasta tulivat sarjan mestarit. Lohkovoittajat saivat osallistua Vysšaja Ligan karsitasarjaan.


title: Pervaja Liga

text: "Keski"


title: Pervaja Liga

text:
HK Belgorod
Vitjaz Tšehov-2
Himik Moskovan alue-2
HK Rjazan
Titan Klin
HK Dmitrov
TsSKA Moskova-2
Lokomotiv Jaroslavl-2
Kapitan Stupino
HK MGU Moskova
Severstal Tšerepovets-2
SKA Pietari-2
Spartak Moskova-2
Torpedo Jaroslavl-2


title: Pervaja Liga

text: "Volga"


title: Pervaja Liga

text:
Jurmati Salavat
Progress Glazov
Metallurg Mednogorsk
Toros Neftekamsk-2
Ariada Volžsk
Neftehimik Nižnekamsk-2
Lada Toljatti-2
Ariada Volžsk
Progress Glazov
Neftehimik Nižnekamsk-2
Lada Toljatti-2
Lada Toljatti-2
Neftjanik Leninogorsk
Ak Bars Kazan-2


title: Pervaja Liga

text: "Ural ja Länsi-Siperia"


title: Pervaja Liga

text:
Kedr Novouralsk
Kristall-Jugra Belojarski
Kristall-Jugra Belojarski
Barys Astana
Gornjak Rudni
Gornjak Rudni
Gornjak Rudni
Metallurg Magnitogorsk-2
Metallurg Magnitogorsk-2
Gazovik Tjumen
Mostovik Kurgan
Molot-Prikamje Perm-2
Bulat Temirtau
Sputnik Nižni Tagil


title: Pervaja Liga

text: "Siperia ja Kaukoitä"


title: Pervaja Liga

text:
Primorje Ussurijsk
Altai Barnaul
HK Saryarka Karaganda
Vympel Mežduretšensk
Vympel Mežduretšensk
Vympel Mežduretšensk
Vympel Mežduretšensk
Vympel Mežduretšensk
Samorodok Habarovsk
Torpedo Ust-Kamenogorsk
Torpedo Ust-Kamenogorsk
Šahter Prokopjevsk
Motor Barnaul
Gornjak Raitšihinsk


title: Pervaja Liga

text:
"Moskova"
TsSKA Moskova-2


title: Pervaja Liga

text: TsSKA Moskova-2


title: Evil Acupunction

text: Evil Acupunction on suomalaisen punk duo Black Magic Sixin ensimmäinen studioalbumi. Albumi julkaistiin 6. helmikuuta 2008 Ähky Recordsin kautta.


title: Gennadi Strekalov

text: Gennadi Strekalov (; 26. lokakuuta 1940 – 25. joulukuuta 2004 Moskova) oli venäläinen kosmonautti.


title: Gennadi Strekalov

text: Gennadi Strekalov syntyi vuonna 1940 Moskovan lähellä. Hän valmistui insinööriksi vuonna 1965 Bauman-instituutista.


title: Gennadi Strekalov

text:
Strekalov toimi Energia-yhtiössä valmistumisestaan asti. Hän osallistui myös Neuvostoliiton tiedeakatemian tieteellisten avaruuslentojen suunnitteluun. Vuonna 1974 hän aloitti kouluttautumisen kosmonautiksi. Hän lensi vuonna 1980 Sojuz T-3-lennolla, jolloin kokeiltiin telakoitumista Saljut 6-avaruusasemaan. Vuonna 1983 hän lensi Sojuz T-6-aluksella. Hän lensi vuonna 1984 Saljut 7-asemalle. Vuonna 1990 hän lensi Sojuz TM-10-lennolla Mir-avaruusasemalle. 1994 hän lensi Sojuz TM-21-lennolla.
Hän kuoli syöpään Moskovassa vuonna 2004.


title: Vladimir Dežurov

text: Vladimir Dežurov (; s. 30. heinäkuuta 1962) on venäläinen kosmonautti.


title: Vladimir Dežurov

text: Dežurov syntyi Javasissa, Mordvassa, Neuvostoliitossa. Hän valmistui sotilaslentäjäksi harkovalaisesta sotilasakatemiasta vuonna 1983. Vuonna 1987 hänet valittiin kosmonauttikoulutukseen, joka kesti vuoteen 1989.


title: Vladimir Dežurov

text: Vuonna 1995 Dežurov lensi Sojuz TM-21 -aluksella ISS-avaruusasemalle, jossa hän toimi 115 päivän ajan.


title: Kari Palmén

text: Kari Olle Palmén (s. 10. maaliskuuta 1946 Hamina) on suomalainen entinen pituushyppääjä. Helsingin Kisa-Veikkoja edustanut Palmén voitti pituuden SM-kultaa vuonna 1970 sekä SM-pronssia vuosina 1967, 1969 ja 1974. Hän voitti myös viestikultaa 4 × 100 metrin viestissä vuosina 1967,1968 ja 1969. Sisähallin SM-kisoissa Palmén voitti 60 metrin juoksun 1968 ja pituuden 1968, 1971 ja 1974. Palménin ennätys pituudessa oli Flagstaffissa, Arizonassa toukokuussa 1969 hypätty 788.


title: Aleksandr Serebrov

text: Aleksandr Aleksandrovitš Serebrov (, s. 15. helmikuuta 1944 Moskova, Neuvostoliitto – 12. marraskuuta 2013 Moskova, Venäjä) oli kosmonautti.


title: Aleksandr Serebrov

text: Aleksandr Serebrov valmistui insinööriksi Moskovan fysiikan ja teknologian instituutista vuonna 1967. Hänet valittiin kosmonauttikoulutukseen vuonna 1978. Hän lensi Sojuz T-7-, Sojuz T-8-, Sojuz TM-8- ja Sojuz TM-17 -lennoilla. Hän siirtyi eläkkeelle 10. toukokuuta 1995.


title: Hultsfredin kunta

text: Hultsfredin kunta () on Kalmarin läänissä sijaitseva Ruotsin kunta. Maakuntajaossa se kuuluu Smålandiin. Kunnan keskustaajama on Hultsfred.


title: Hultsfredin kunta

text: Kunnan maapinta-ala on 1 121,50 neliökilometriä (1.1.2016) ja asukasluku 13 919 henkeä (31.12.2015).


title: Hultsfredin kunta

text: Kunnassa on järjestetty vuodesta 1986 rock-tapahtuma Hultsfred-festivaali. Lastenkirjailija Astrid Lindgrenin luoma satuhahmo Vaahteramäen Eemeli asuu Hultsfredin alueella sijaitsevassa "Vaahteramäessä" eli Lönnebergassa.


title: Hultsfredin kunta

text: Vuonna 2007 kunnassa oli 71,18 km² peltoa, joten saman ajankohdan maapinta-alaan vertaamalla saadaan peltojen osuudeksi 6,3 prosenttia kunnan maapinta-alasta.


title: Hultsfredin kunta

text:
Hultsfredin kauppala erotettiin Venan maalaiskunnasta vuonna 1927. Vuoden 1952 kuntauudistuksessa muodostettiin seuraavat "suurkunnat":
Lönnebergaan, Venaan ja Hultsfredin kauppalaan uudistus ei vaikuttanut. Virserum muutettiin vuonna 1957 kauppalaksi, jolloin vuonna 1917 perustettu Virserumin taajaväkinen yhdyskunta lakkautettiin. Vuonna 1969 Lönneberga ja Målilla liitettiin Hultsfrediin. Nykyinen Hultsfredin kunta muodostettiin vuonna 1971, jolloin kauppala yhdistettiin Mörlundan, Venan ja Virserumin kanssa.


title: Hultsfredin kunta

text: Entisellä Hultsfredin kauppalalla ei ollut vaakunaa, mutta eräillä maalaiskunnilla oli oma vaakuna.


title: Hultsfredin kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 137 Suomessa syntynyttä, mikä vastasi 1,0 prosenttia kunnan väestöstä.


title: Hultsfredin kunta

text: Vielä vanhempien vuoden 1984 lopun tietojen mukaan 3,4 prosenttia kunnan asukkaista oli ulkomailla syntyneitä. Tuolloin kunnassa asui 167 Suomessa syntynyttä, mikä vastasi 1,0 prosenttia kunnan väestöstä.


title: Hultsfredin kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 167 779 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 50 000 kruunua.


title: Hultsfredin kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Hultsfredin kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Hultsfredin kunta

text: Kunnassa on 8 taajamaa, joiden osuus kunnan väestöstä vuoden 2010 lopussa oli 81,1 prosenttia. Taajamien ulkopuolella asui tuolloin 2 587 asukasta. Seuraavassa on lueteltu kunnan alueella sijaitsevat taajamat väkilukuineen:


title: Hultsfredin kunta

text: Kunnan keskustaajama on lihavoitu.


title: Hultsfredin kunta

text: Ruotsissa on tilastoitu taajamaväestö aikaisemmin myös vuosina 1960, 1965, 1970, 1975, 1980, 1990, 1995, 2000 ja 2005. Jonakin tai joinakin näistä vuosista kunnassa on ollut myös seuraavan luettelon mukaiset taajamat, jotka eivät enää ole taajamia:


title: Hultsfredin kunta

text: Luettelossa mainituista taajamista Målilla Kyrkby on sittemmin kasvanut yhteen Målilla station -nimisen taajaman kanssa, jolloin yhteenkasvaneen taajaman nimeksi annettiin Målilla.


title: Hultsfredin kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:


title: Hultsfredin kunta

text: Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Hultsfredin kunnanvaltuustossa vuodesta 1973 lähtien.


title: Hultsfredin kunta

text: Vuodesta 2016 alkaen kunta on jaettu seuraaviin piireihin:


title: Hultsfredin kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Hultsfredin kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.


title: Hultsfred

text: Hultsfred on samannimisen Hultsfredin kunnan keskustaajama. Se sijaitsee Kalmarin läänissä ja Smålandin historiallisessa maakunnassa Etelä-Ruotsissa. Vuoden 2010 lopussa taajamassa oli 5 143 asukasta.


title: Hultsfred

text: Hultsfred oli 1970-luvun alun kuntauudistukseen asti kauppala.


title: Nasdaq Inc.

text: Nasdaq, Inc. (aiemmin NASDAQ OMX Group, Inc.) on yhdysvaltalainen pörssiyhtiö, joka omistaa ja operoi NASDAQ-pörssiä ja useita eurooppalaisia pörssejä Pohjoismaissa ja Baltiassa. Nasdaq, Inc. on pörssien markkina-arvoltaan maailman toiseksi suurin pörssitoimintaa harjoittava yhtiö.


title: Nasdaq Inc.

text: NASDAQ aloitti toimintansa Yhdysvalloissa 8. helmikuuta 1971 maailman ensimmäisenä elektronisesti toimivana arvopaperipörssinä.


title: Nasdaq Inc.

text: Australialainen Macquarie Bank teki joulukuussa 2005 yhteensä 2,2 miljardin euron ostotarjouksen Lontoon pörssistä (LSE), jonka Lontoon pörssi torjui sanoen sitä täysin riittämättömäksi. Maaliskuussa 2006 Lontoon pörssi sai puolestaan 3,5 miljardin euron ostotarjouksen Nasdaqilta, ja myöhemmin marraskuussa 2006 yhtiö korotti tarjoustaan noin neljään miljardiin euroon. Lontoon pörssi torjui molemmat tarjoukset.


title: Nasdaq Inc.

text: Nasdaq omisti Lontoon pörssistä noin kolmanneksen. Se nosti omistustaan ostoyritysten aikana 25 prosentista 29 prosenttiin. Kahden epäonnistuneen ostoyrityksen jälkeen Nasdaq myi vuoden 2007 aikana koko omistuksensa Lontoon pörssistä.


title: Nasdaq Inc.

text: Nasdaq sopi toukokuussa 2007 ruotsalais-suomalaisen pörssiyhtiön OMX:n ostosta 2,8 miljardilla eurolla. Sopimus astui täysin voimaan 27. helmikuuta 2008. Yrityskaupan myötä syntyneellä "NASDAQ OMX Groupilla" oli lähes kymmenen prosentin osuus maailman osakekaupoista, ja siitä tuli maailman kolmanneksi suurin pörssiyhtiö. Vuodesta 2014 lähtien NASDAQ OMX Group on tunnettu nimellä "Nasdaq, Inc."


title: Nasdaq Inc.

text: WFE:n tammikuun 2016 pörssivertailussa NASDAQ oli maailman toiseksi suurin pörssi pörssiin listattujen yritysten markkina-arvon perusteella (6 734 mrd USD). Konserniin kuuluva NASDAQ OMX Nordic Exchange oli tuntuvasti pienempi toimija (tammikuussa 2016 listattujen yritysten markkina-arvo 1 192 mrd. USD), joten Nasdaq-konsernin sijoitus jäi maailmassa toiseksi suurimmaksi. Markkina-arvoltaan selvästi suurin arvopaperipörssi oli New Yorkin pörssi (NYSE, yhtiöiden markkina-arvo 16 813 mrd. USD), joka on osa konserniyhtiö Intercontinental Exchangen (ICE) hallitsemia pörssiomistuksia.


title: Pekka Suvitie

text: Pekka Johannes Suvitie (s. 28. kesäkuuta 1952 Nousiainen) on suomalainen entinen yleisurheilija. Hän voitti aikuisten SM-mitaleja pituudessa, kolmiloikassa ja kymmenottelussa. Pituudessa Turun Weikkoja edustanut Suvitie voitti SM-kultaa vuosina 1974 ja 1979 sekä pronssia 1978, kolmiloikassa SM-hopeaa vuonna 1979 ja kymmenottelussa SM-kultaa vuosina 1972 ja 1975 sekä hopeaa 1973. Pituudessa Suvitien ennätys on vuonna 1974 hypätty 779, kolmiloikassa vuonna 1980 hypätty 15,97 ja kymmenottelussa vuonna 1975 oteltu 7829 pistettä.


title: Nelson Mandela Bay Stadium

text: Nelson Mandela Bay Stadium on jalkapallostadion Port Elizabethin kaupungissa Etelä-Afrikassa. Se on yksi 2010 jalkapallon maailmanmestaruuskilpailujen pelipaikoista.


title: FS Béarn (1920)

text: Béarn oli Ranskan laivaston ensimmäinen varsinainen lentotukialus.


title: FS Béarn (1920)

text: Ensimmäinen Ranskan laivaston pyrkimys operoida maakoneilla sotalaivalta pyrittiin toteuttamaan 700 tonnin sluupilla "Bapaumella", jolle asennettiin lentokansi Nieuport 17 -hävittäjiä varten. Kaksi vuotta myöhemmin Ranskan laivastolle annettiin lupa ensimmäiseen täydellä lentokannella varustettuun alukseen.


title: FS Béarn (1920)

text: Kuten kaikki ensimmäiset lentokannella varustetut alukset "Béarnin" suunnittelun pohjana oli raskas sotalaiva. Ranskan laivastolle oli tilattu neljä Normandie-luokan taistelulaivaa vuoden 1913 laivasto-ohjelmassa ja viides "Béarn" vuoden 1914 laivasto-ohjelmassa. Alus tilattiin marraskuussa 1913, mutta ensimmäisen maailmansodan syttyessä kaikkien rakentaminen keskeytettiin materiaalien ja työvoiman käyttämiseksi tehokkaammin sodan edistämiseen. Alukset kuitenkin säilyivät, vaikka niistä oli poistettu osia, sodan loppuun saakka.


title: FS Béarn (1920)

text: Alusten kohtalosta esitettiin lukuisia ehdotuksia, mutta ne olivat vanhentuneita ja epätaloudellista alustyyppiä ja niiden kohtaloksi lopulta muodostui Washingtonin laivastosopimus. "Béarn" kuitenkin päätettiin vuonna 1922 muuttaa lentotukialukseksi brittiläisen esimerkin mukaisesti, ja sen muutostyöt aloitettiin elokuussa 1923.


title: FS Béarn (1920)

text: Ennen toista maailmansotaa alus palveli heikosti varustettujen laivastonilmavoimien koulutusaluksena ja lentokoneiden kuljetusaluksena. Toisen maailmansodan alussa Yhdysvalloista tullessaan alus pysähtyi kesäkuussa 1940 Yhdysvaltain vaatimuksesta Martiniqueen, jotta aluksen lastina olleet lentokoneet eivät joutuisi saksalaisten käsiin. Alus pysyi Länsi-Intiassa Yhdysvalloissa vuosina 1943–1944 tehtyyn huoltoonsa saakka, minkä jälkeen alus palasi kuljetustehtäväänsä.


title: FS Béarn (1920)

text: Alus jatkoi kuljetustukilaivana vielä sodan päätyttyä Ranskan pyrkiessä säilyttämään siirtomaansa Indokiinassa. Aluksen aseet poistettiin vuonna 1948 ja se siirrettiin koululaivaksi ja edelleen sukellusveneiden emälaivaksi. Alus poistettiin palveluksesta marraskuussa 1966 ja se romutettiin seuraavana vuonna.


title: Lompolo

text: Lompolo tarkoittaa järvimäistä suvantoa joen varrella. Lompolo-sanaa käytetään etenkin Lapin murteissa.


title: Gourmet Club

text: Gourmet Club on Juha Wuolijoen ohjaama suomalainen TV-elokuva, joka sai ensi-iltansa TV1:n "Kotikatsomo"-sarjassa 29. marraskuuta 2004. Elokuva voitti parhaan TV-elokuvan Venlan vuonna 2004.


title: Gourmet Club

text: Elokuva julkaistiin DVD:llä 13. huhtikuuta 2005.


title: Gourmet Club

text: Gourmet Club on eksklusiivinen kerho, jonka jäsenet kokoontuvat kahden viikon välein illalliselle. Jokaisella kerralla yksi kerhon jäsenistä tuo muille jäsenille tuntemattoman raaka-aineen, josta Chef Orsino Mangiacavallo (Michael Badalucco) valmistaa aterian. Jäsenet yrittävät arvata, mikä raaka-aine on kyseessä. Oikein tiennyt voittaa ennen ruokailua asetetut panokset itselleen. Mikäli kukaan jäsenistä ei arvaa oikein, saa raaka-aineen tuoja rahat itselleen.


title: Gourmet Club

text: Yksi kerhon jäsenistä, Paavo Ylönen (Hannu-Pekka Björkman), kärsii rahaongelmista lainajärjestelyidensä takia. Hän kuitenkin keksii raaka-aineen, jota kukaan jäsenistä ei ikinä arvaisi.


title: Högsbyn kunta

text: Högsbyn kunta () on Kalmarin läänissä sijaitseva Ruotsin kunta. Maakuntajaossa se kuuluu Smålandiin. Kunnan keskustaajama on Högsby.


title: Högsbyn kunta

text: Kunnan maapinta-ala on 751,10 neliökilometriä (1.1.2016) ja asukasluku 5 857 henkeä (31.12.2015).


title: Högsbyn kunta

text: Högsby on Vöyrin ystävyyskunta.


title: Högsbyn kunta

text: Vuonna 2007 kunnassa oli 38,01 km² peltoa, joten saman ajankohdan maapinta-alaan vertaamalla saadaan peltojen osuudeksi 5,0 prosenttia kunnan maapinta-alasta.


title: Högsbyn kunta

text: Vuonna 1889 Högsbyn maalaiskunnasta erotettiin Fågelfors omaksi kunnakseen. Vuonna 1948 muodostettiin Rudan taajaväkinen yhdyskunta Högsbyn ja Långemålan kuntiin. Vuoden 1952 kuntauudistuksessa Fågelfors, Högsby ja Långemåla yhdistettiin Högsbyn "suurkunnaksi". Vuonna 1959 Rudan taajaväkinen yhdyskunta lakkautettiin, koska sen valtuusto katsoi, ettei yhdyskunta selviytyisi viemäriverkoston rakentamistakuluista, sillä uudet kaupunginrakennusmääräykset vaativat rakentamista. Vuonna 1969 Fagerhult liitettiin vielä Högsbyyn maalaiskuntaan, josta vuonna 1971 tuli nykyinen Högsbyn kunta ilman rajamuutoksia.


title: Högsbyn kunta

text: Nykyinen vaakuna on entisen Högsbyn maalaiskunnan vaakuna. Myös Fagerhultin maalaiskunnalla oli oma vaakuna.


title: Högsbyn kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 54 Suomessa syntynyttä, mikä vastasi 0,9 prosenttia kunnan väestöstä.


title: Högsbyn kunta

text: Vielä vanhempien vuoden 1984 lopun tietojen mukaan 2,0 prosenttia kunnan asukkaista oli ulkomailla syntyneitä. Tuolloin kunnassa asui 36 Suomessa syntynyttä, mikä vastasi 0,5 prosenttia kunnan väestöstä.


title: Högsbyn kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 161 148 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 50 000 kruunua.


title: Högsbyn kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Högsbyn kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Högsbyn kunta

text: Kunnassa on 5 taajamaa, joiden osuus kunnan väestöstä vuoden 2010 lopussa oli 67,0 prosenttia. Taajamien ulkopuolella asui tuolloin 1 906 asukasta. Seuraavassa on lueteltu kunnan alueella sijaitsevat taajamat väkilukuineen:


title: Högsbyn kunta

text: Kunnan keskustaajama on lihavoitu.


title: Högsbyn kunta

text: Ruotsissa on tilastoitu taajamaväestö aikaisemmin myös vuosina 1960, 1965, 1970, 1975, 1980, 1990, 1995, 2000 ja 2005. Jonakin tai joinakin näistä vuosista kunnassa on ollut myös seuraavan luettelon mukaiset taajamat, jotka eivät enää ole taajamia:


title: Högsbyn kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:


title: Högsbyn kunta

text: Asteriski (*) tarkoittaa, että pientaajama kuuluu osittain toiseenkin kuntaan. Björkshult kuuluu osin myös Uppvidingen kuntaan.


title: Högsbyn kunta

text: Ruotsissa on tehty tilastoja pientaajamista aikaisemmin myös vuosina 1990, 1995, 2000 ja 2005. Seuraavat paikkakunnat ovat olleet pientaajamia jonakin tai joinakin vuosina vuosien 1995, 2000 ja 2005 aikana, mutta ne eivät olleet pientaajamia vuonna 2010:


title: Högsbyn kunta

text: Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Högsbyn kunnanvaltuustossa vuodesta 1973 lähtien.


title: Högsbyn kunta

text: Vuodesta 2016 alkaen kunta on jaettu seuraaviin piireihin:


title: Högsbyn kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Högsbyn kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.


title: Högsby

text: Högsby on samannimisen Högsbyn kunnan keskustaajama. Se sijaitsee Kalmarin läänissä ja Smålandin historiallisessa maakunnassa Etelä-Ruotsissa. Vuoden 2010 lopussa taajamassa oli 1 881 asukasta.


title: Peggy Dow

text: Peggy Dow (s. 18. maaliskuuta 1928) on yhdysvaltalainen näyttelijä.


title: Peter Mokaba Stadium

text: Peter Mokaba Stadium on Polokwanen kaupungissa Etelä-Afrikassa oleva jalkapallostadion. Se on yksi 2010 jalkapallon maailmanmestaruuskilpailujen pelipaikoista. Stadion valmistui vuonna 2010. Se sijaitsee 1 310 metrin korkeudessa merenpinnasta.


title: Mbombela Stadium

text: Mbombela Stadium Nelspruitin kaupungissa Etelä-Afrikassa oleva jalkapallostadion. Se on yksi 2010 jalkapallon maailmanmestaruuskilpailujen pelipaikoista. Se sijaitsee 660 metrin korkeudessa merenpinnasta. Stadionilla tullaan harrastamaan myös yleisurheilua sekä krikettiä.


title: Royal Bafokeng Stadium

text: Royal Bafoken Stadium on stadion Rustenburgin kaupungissa Etelä-Afrikassa. Se on rugby unionin ja jalkapallon käytössä. Stadionilla pelattiin myös jalkapallon Maanosaliittojen cupin otteluita vuonna 2009 ja jalkapallon maailmanmestaruuskilpailun otteluita vuonna 2010. Stadion sijaitsee 1500 metrin korkeudessa merenpinnasta.


title: Henrik Broman

text: Henrik Broman (s. 5. kesäkuuta 1961) on suomalainen entinen kymmenottelija. Seuratasolla Ekenäs Idrottsföreningia edustanut Broman voitti kymmenottelun SM-kultaa vuosina 1985 ja 1986, hopeaa vuonna 1987 ja pronssia vuonna 1983. Ennätyssarjansa 7646 pistettä hän otteli heinäkuussa 1987 Arlesissa, Ranskassa.


title: East End

text: East End on nimitys jolla yleisimmin tarkoitetaan Thamesin pohjois- ja Cityn itäpuolella olevia Lontoon kaupunginosia. East End voi viitata myös lukuisiin muihinkin paikkoihin maailmassa.


title: East End

text: Lontoon East End syntyi asutuksen levittyä kaupungin vanhan keskustan keskiaikaisten muurien itäpuolisille alueille. East End on alusta asti ollut selvästi köyhempää aluetta kuin kaupungin länsipuoli. Sinne sijoittui teollisuutta, joka hyödynsi Thames- ja Lea-jokien läheisyyttä. Varsinkin hajuja päästävät toiminnat kuten nahkan parkitseminen, jotka oli kielletty kaupunginmuurien sisällä, sijoittuivat sinne osittain siksi, että vallitsevat länsituulet veivät hajut poispäin kaupungista.


title: East End

text: East Endistä kehittyi 1800-luvulla leimallisesti köyhien ja siirtolaisten asuttama liikakansoitettu alue. Vuonna 1866 kolera surmasi siellä 3000 asukasta.


title: East End

text: EastEnders on brittiläinen draamasarja, joka sijoittuu kuvitteelliseen Walfordin kaupunginosaan Lontoon East Endissä.


title: Herukkakoi

text: Herukkakoi ("Lampronia capitella") on koko Suomessa esiintyvä paha herukan tuholainen, jonka torjunta on vaikeaa. Keväisin herukkakoin toukat kaivautuvat silmujen sisään ja tuhoavat muutaman silmun kokonaan kunnes päätyvät lopuksi verson päätesilmuun. Kukinnan alkaessa toukka koteloituu ja aikuiset kuoriutuvat kesäkuun alussa. Lentävät naaraat munivat herukan pieniin raakileisiin, joiden sisällä toukat kehittyvät aiheuttaen raakileen kuivumisen.


title: Herukkakoi

text: Herukkakoi kuuluu hyönteisten ("Insecta") luokkaan, perhosten ("Lepidoptera") lahkoon ja seulakoiden ("Incurvariidae") heimoon.


title: Herukkakoi

text: Perhosilta puuttuu sisäinen tukiranka ja niiden vartalo koostuu kolmesta osasta: pää ("caput"), keskiruumis ("thorax") ja takaruumis ("abdomen"). Niitä peittää lähes yhtenäinen karvoitus ja suomukerros. Perhosilla on kaksi siipiparia, joista etumaiset ovat yleensä kookkaimmat ja kirjavimmat. Tuntosarvet ovat nivelikkäät. Naaraiden tuntosarvet ovat yleensä yksinkertaisempia kuin koiraiden, koska koiraat käyttävät tuntosarviaan lähinnä naaraiden etsimiseen paritteluaikana.


title: Herukkakoi

text: Toukka on jaokkeinen, päätä lukuun ottamatta siinä on 13 jaoketta, joista kolme ensimmäistä muodostaa keskiruumiin ja loput kymmenen takaruumiin. Keskiruumiin kolmeen jaokkeeseen liittyvät nivelikkäät jalkaparit kuhunkin. Takaruumiiseen liittyvät vatsajalat, jotka eivät ole varsinaisia raajoja, vaan ulokkeita, jotka päättyvät terävien koukkujen riviin.


title: Herukkakoi

text: Aikuisen herukkakoin siipiväli on 14-17 millimetriä. Etusiivet ovat ruskeat, joissa on kolme laajaa hopeanvalkoista täplää. Takasiivet ovat vaaleammat ja tuhkanharmaat. Pää on okran keltainen. Toukka on ennen talvehtimista vaalea. Talvehtinut toukka on punainen, jonka pää, niska, peräkilpi ja rintajalat ovat mustat. Tällöin toukan pituus on 4 millimetriä. Täysikasvuinen toukka on ennen koteloitumistaan 10-11 millimetriä pitkä ja harmahtavan vihreä, jonka takaruumiissa näkyy punertavaa väritystä.


title: Herukkakoi

text: Perhoset käyvät läpi täydellisen muodonmuutoksen, joiden vaiheet ovat aikuinen, muna, toukka ja kotelo.


title: Herukkakoi

text: Aikuiset herukkakoit kuoriutuvat koteloista kesäkuussa ja lentelevät iltapäivisin herukkapensaiden ympärillä. Naaraat munivat raakileisiin 1-2 munaa kuhunkin. Naaras munii yhteensä noin 50 munaa. Herukkakoin munintalento kestää 2-3 viikkoa. Aikuiset elävät 9-10 päivää. Vastakuoriutuneet toukat kaivautuvat raakileen sisään ja syövät siemeniä. Toukat poistuvat raakileista hyvin aikaisin, jo heinäkuun alussa ja etsiytyvät talvehtimaan. Herukkakoin toukat talvehtivat herukkapensaiden oksissa etenkin alaosissa kuoren raoissa, oksahangoissa sekä maassa karikkeissa kutomansa valkean suojakopan sisässä.


title: Herukkakoi

text: Lämpötilan noustessa useampana päivänä muutamaan asteeseen, toukat kiipeävät oksille ja kaivautuvat silmuihin, joiden sisuksia ne syövät. Toukat tunkeutuvat usein silmuihin jo ennen niiden avautumista. Tämä tapahtuu yleensä maalis-huhtikuussa. Silmujen tuhoaminen päättyy tavallisesti toukokuun lopulla. Toukka koteloituu kukinnan aikoihin silmujen sisään tai pensaan tyvelle. Etelä-Suomessa herukoiden kukinta alkaa yleensä toukokuun puolivälin paikkeilla, maan keskiosissa toukokuun lopulla ja pohjoisessa kesäkuun ensimmäisinä viikkoina.


title: Herukkakoi

text: Munista kehittyvät toukat kaivautuvat raakileiden ja siementen sisään. Vioittuneet raakileet punertuvat tai tummuvat ja varisevat ennenaikaisesti maahan. Yleensä toukkien aiheuttama vioitus marjoissa ei ole kovinkaan suuri, sillä se kohdistuu vain pienimpiin ja nuorimpiin marjoihin, jolloin suuremmat arvomarjat säästyvät.


title: Herukkakoi

text: Talvehtineet toukat kaivautuvat keväällä silmun sisään ja syövät usein silmujen sisällön täysin piloille, jolloin silmusuomut varisevat pois hienona hilseenä. Yleensä toukka tuhoaa kokonaan 2-3 silmua ja päätyy lopuksi verson päätesilmuun. Tuhoutuneista silmuista ei kehity lainkaan lehtiä eikä kukkia. Latvasilmun tuhoutuessa oksat muuttuvat luutamaisiksi, mikä vaikeuttaa sadonkorjuuta. Osasta silmuja, joihin toukat ovat tunkeutuneet myöhemmässä vaiheessa, voi kyllä kehittyä kituvia versoja, jotka myöhemmin kuihtuvat. Lievää vioitusta ei yleensä huomata, mutta jos toukkia on runsaasti, voivat kokonaiset oksat tai pensaat jäädä lehdettömiksi. Tuhot voivat muodostua suuriksi etenkin viileinä keväinä, jolloin silmujen kehitys on hidasta. Silmuvioitus heikentää myös tulevien vuosien sadontuottoa. Tuhot vaihtelevat vuosittain paljon, pahimmillaan silmuvioitus voi olla lähes täydellinen.


title: Herukkakoi

text: Herukkakoi vioittaa meillä sekä musta- että punaherukkaa, joskus myös karviaista. Laji esiintyy yleensä Etelä- ja Keski-Suomessa, mutta toukkien aiheuttamia tuhoja on todettu aina Pohjois-Suomea myöten.


title: Herukkakoi

text: Herukkakoin runsastuminen on pyrittävä estämään, koska vioitusten seuraukset vaikuttavat useita vuosia. Seuranta tehdään tarkkailemalla silmujen vioitusastetta keväisin tai käyttämällä feromonipyydyksiä.